ΠΑΡΑΤΗΡΗΣΕΙΣ ΕΠΙ ΤΟΥ Σ/Ν ΓΙΑ ΕΛΕΓΧΟ & ΠΡΟΣΤΑΣΙΑ ΔΟΜΗΜΕΝΟΥ ΠΕΡΙΒΑΛΛΟΝΤΟΣ

ΥΠΗΡΕΣΙΕΣ ΕΛΕΓΧΟΥ ΔΟΜΗΣΗΣ-ΔΙΑΡΘΡΩΣΗ-ΑΡΜΟΔΙΟΤΗΤΕΣ
Άρθρα 4, 5 και 6

Η Διεύθυνση «Ελέγχου Δομημένου Περιβάλλοντος και Εφαρμογής Σχεδιασμού-Παρατηρητήριο», τα Περιφερειακά Παρατηρητήρια καθώς και τα Τμήματα Ελέγχου Δόμησης-Τοπικά Παρατηρητήρια έχουν αρμοδιότητα ελέγχου των πορισμάτων των Ελεγκτών Δόμησης. Θα ήταν προτιμότερο ο έλεγχος να έχει τη μορφή πυραμίδας. Δηλαδή, τα Τμήματα Ελέγχου Δόμησης-Τοπικά Παρατηρητήρια να ελέγχουν τα πορίσματα των ελεγκτών δόμησης. Στη συνέχεια, τα πορίσματα ελέγχου των ελεγκτών δόμησης που συντάσσονται από τα Τοπικά Παρατηρητήρια θα πρέπει να ελέγχονται από τα Περιφερειακά Παρατηρητήρια. Τέλος, η Διεύθυνση «Ελέγχου Δομημένου Περιβάλλοντος και Εφαρμογής Σχεδιασμού-Παρατηρητήριο» θα έχει αρμοδιότητα να ελέγχει τα πορίσματα των Περιφερειακών Παρατηρητηρίων επί των ελέγχων των Τοπικών Παρατηρητηρίων στα πορίσματα των Ελεγκτών Δόμησης.

ΣΥΛΛΟΓΙΚΑ ΟΡΓΑΝΑ ΕΛΕΓΧΟΥ ΔΟΜΗΜΕΝΟΥ ΠΕΡΙΒΑΛΛΟΝΤΟΣ
Άρθρο 7
§1
Έτσι όπως είναι διατυπωμένο αυτή τη στιγμή το νσ, μεταξύ των αρμοδιοτήτων των ΣΑ πρέπει να προστεθεί και ο έλεγχος των υπαγωγών αυθαιρέτων κατασκευών σε διατηρητέα κτίρια σύμφωνα με το άρθρο 117.
§2
Εισακούστηκε η πρόταση για ενιαία επιτροπή για τις περιπτώσεις που δεν αρκεί η γνωμοδότηση μόνο του Συμβουλίου Αρχιτεκτονικής αλλά απαιτείται και γνωμοδότηση των υπηρεσιών του ΥΠΠΟΑ. Ωστόσο παραλείφθηκε η περίπτωση των διατηρητέων κτιρίων που έχουν χαρακτηριστεί ως τέτοια είτε από το ΥΜΑΘ, είτε από το Υπουργείο Αιγαίου, είτε από κάποιο άλλο φορέα.

Δηλαδή θα πρέπει να χορηγείται μία έγκριση από έναν ενιαίο φορέα και όχι 2 ή περισσότερες εγκρίσεις από διαφορετικούς φορείς. Ενδεικτικά αναφέρω την περίπτωση διατηρητέου κτιρίου χαρακτηρισμένου από το Υπουργείο Μακεδονίας Θράκης ή το Υπουργείο Αιγαίου εντός περιοχής προστατευόμενης από το Ν.3028/2002. Σύμφωνα με το νσ απαιτούνται 2 εγκρίσεις: 1) Έγκριση από το κοινό συλλογικό όργανο και 2) Έγκριση από τις υπηρεσίες του ΥΜΑΘ ή του Υπουργείου Αιγαίου. Εάν στο κοινό συλλογικό όργανο υπάρχουν και υπάλληλοι του υπουργείου που χαρακτήρισε το κτίριο ως διατηρητέο τότε ο ενδιαφερόμενος ξεμπερδεύει με τις εγκρίσεις μια και έξω. Στο παραπάνω παράδειγμα θα μπορούσε η γνωμοδότηση να δίνεται από το ΚΕΣΑΜΑΘ ή το ΚΕΣΑΑ στο οποίο θα μετέχει και αρχιτέκτονας του ΥΠΠΟΑ στα πλαίσια της σύνθεσης του ΚΕΣΑ


Η γενικότερη κατεύθυνση είναι ότι πρέπει να υπάρχει ένα κοινό συλλογικό όργανο που θα γνωμοδοτεί/εγκρίνει στο οποίο θα περιλαμβάνονται και υπάλληλοι των υπηρεσιών που πρέπει να χορηγήσουν γνωμοδότηση/έγκριση για την εκάστοτε περίπτωση. Με αυτή την πρόταση μειώνεται η γραφειοκρατία καθώς απαιτείται η γνωμοδότηση μιας ενιαίας επιτροπής
Άρθρο15
Δεν προβλέπεται η σύνθεση για το ΚΕΣΑΜΑΘ και το ΚΕΣΑΑ.

ΕΠΙΤΡΟΠΗ ΕΞΕΤΑΣΗΣ ΠΡΟΣΦΥΓΩΝ ΑΥΘΑΙΡΕΤΩΝ ΚΑΙ ΕΠΙΤΡΟΠΗ ΠΡΟΣΒΑΣΙΜΟΤΗΤΑΣ
Άρθρο 17
§1β
Σύμφωνα με το άρθρο 108 οι ελεγκτές δόμησης ελέγχουν μόνο τις δηλώσεις υπαγωγής στο παρόν νσ. Αντίθετα ο δειγματοληπτικός έλεγχος για τις υπαγωγές στο Ν.4014/11 και στο Ν.4178/13 είναι στις αρμοδιότητες του Τοπικού Παρατηρητηρίου ενώ δεν είναι κανενός αρμοδιότητα ο έλεγχος των υπαγωγών στο Ν.3843/10.


Η παράγραφος πρέπει να επαναδιατυπωθεί προκειμένου να μην έρχεται σε αντιπαράθεση με τα γραφόμενα στο άρθρο 108.

§1β
Μήπως εννοεί το τελευταίο εδάφιο του άρθρου 99 σύμφωνα με το οποίο «Επεξεργασία δηλώσεων υπαγωγής, οι οποίες έχουν καταστεί οριστικές, για διόρθωση υποβαλλόμενων στοιχείων, δεν επιτρέπεται παρά μόνο μετά από αίτημα που υποβάλλεται στο ηλεκτρονικό σύστημα υπαγωγής και το οποίο διαβιβάζεται στην οικεία Επιτροπή Εξέτασης Προσφυγών Αυθαιρέτων του άρθρου 17 του παρόντος, η οποία και αποφασίζει για την αποδοχή του αιτήματος»?

Η §5α του άρθρου 108 αναφέρεται στις ενέργειες που πρέπει να γίνουν σε περίπτωση που εντοπιστούν από τον Ελεγκτή Δόμησης ελλείψεις ή λάθη στον τρόπο υπολογισμού του προστίμου.
Άρθρο 21
§γ
Το άρθρο 96 αναφέρεται στις Κατηγορίες αυθαιρέτων κατασκευών και αλλαγών χρήσεων. Επίσης το άρθρο 7 του Ν.4030/2011 καταργείται, σύμφωνα με το άρθρο 51.
Άρθρο 22
§2
Τα μέλη α), β) και γ) αναφέρονται ως πρόεδροι. Προφανώς μόνο το μέλος α) είναι πρόεδρος. Επίσης για το μέλος ε) χρειάζεται κάποια διόρθωση καθώς δε βγαίνει νόημα από αυτά που γράφονται.
ΔΙΑΔΙΚΑΣΙΑ ΕΚΔΟΣΗΣ ΚΑΙ ΕΛΕΓΧΟΥ ΑΔΕΙΩΝ ΔΟΜΗΣΗΣ - ΚΑΤΗΓΟΡΙΕΣ ΑΔΕΙΩΝ
Άρθρο 28
§γ
Δε βγαίνει κανένα νόημα με τον τρόπο που έχει συνταχθεί το δεύτερο εδάφιο

Άρθρο 29
§1
Πρέπει να προστεθούν και οι εργασίες του άρθρου 30 για τις οποίες δεν απαιτείται η έκδοση διοικητικής πράξης, προκειμένου να αποφευχθούν παρεξηγήσεις

Η περίπτωση γ) πρέπει να αναφέρεται σε εκσκαφές και επιχώσεις μεγαλύτερες του συν/πλην 1,00m. Αυτή τη στιγμή έτσι όπως είναι γραμμένο το νσ επιτρέπονται οι εκσκαφές και επιχώσεις μέχρι συν/πλην 0,80 χωρίς άδεια την ώρα που στην περίπτωση ι) της §γ του άρθρου 96 ορίζονται ως αυθαίρετες κατασκευές κατηγορίας 3 εργασίες διαμόρφωσης εδάφους ύψους έως 1,00 μέτρο. Δηλαδή, ενώ σήμερα επιτρέπεται χωρίς άδεια η διαμόρφωση εδάφους μέχρι συν/πλην 0,80m θεωρείται αυθαιρεσία Κατηγορίας 3 η διαμόρφωση εδάφους μέχρι συν/πλην 1,00m! Όλες αυτές οι περιπτώσεις θα πρέπει να ταυτίζονται προκειμένου να υπάρχει κοινή αντιμετώπιση τόσο κατά την καταγραφή των αυθαιρέτων όσο και κατά την αδειοδότηση νέων έργων.

Πρόταση: Είτε διόρθωση της περίπτωσης ι) ώστε να περιλαμβάνει διαμόρφωση εδάφους μέχρι συν/πλην 1,00m είτε διόρθωση της περίπτωσης ι) της §γ του άρθρου 96 ώστε να θεωρούνται αυθαίρετες κατασκευές κατηγορίας 3 οι εργασίες διαμόρφωσης εδάφους ύψους μεγαλύτερου των 0,80m

Στην περίπτωση ε) πρέπει να οριστεί το κανονιστικό πλαίσιο εντός του οποίου γίνεται η σύγκριση των φορτίων της στατικής μελέτης για τις 2 χρήσεις. Εάν γίνεται η σύγκριση μεταξύ του κανονιστικού πλαισίου που ίσχυε κατά την εγκατάσταση της χρήσης και του ισχύοντος κανονιστικού πλαισίου για τη νέα χρήση, τότε το κριτήριο των φορτίων σχεδιασμού της στατικής μελέτης αρκεί από μόνο του για να οδηγήσει σε απαίτηση έκδοσης οικοδομικής άδειας για το σύνολο σχεδόν των αλλαγών χρήσεων. Και αυτό γιατί οι σεισμικές δυνάμεις σύμφωνα με τους παλιότερους αντισεισμικούς κανονισμούς (κυρίως ΒΔ 1959 και τροποποίηση ΒΔ 1959 με τις πρόσθετες διατάξεις του 1984) ήταν μικρότερες σε σχέση με τους ισχύοντες.

Παράδειγμα: Σε κατάστημα για το οποίο εκδόθηκε οικοδομική άδεια το 1980 τα κινητά φορτία ήταν 5kΝ/m² ενώ η σεισμική επιτάχυνση λαμβανόταν 0,06g. Εάν προβούμε σήμερα σε αλλαγή χρήσης από κατάστημα σε κατοικία τα κινητά φορτία από 5kN/m² μειώνονται σε 2kN/m². Ταυτόχρονα όμως αυξάνονται τα σεισμικά φορτία καθώς ανάλογα με την περιοχή σεισμικής επικινδυνότητας στην οποία βρίσκεται το κτίριο, η σεισμική επιτάχυνση λαμβάνεται από 0,16g έως 0,36g. Συνεπάγεται, λοιπόν ότι ναι μεν τα στατικά φορτία μειώνονται αλλά αυξάνονται τα δυναμικά λόγω της αλλαγής του κανονισμού. Οπότε σε μια τέτοια περίπτωση θα χρειαστεί η έκδοση οικοδομικής άδειας

Πρόταση: Για να δοθεί ένα τέλος στο πρόβλημα που βασανίζει μηχανικούς και ιδιοκτήτες και προκειμένου να δίνεται η δυνατότητα αλλαγής χρήσης του χώρου χωρίς να απαιτείται πάντα η εκπόνηση μελέτης στατικής επάρκειας και κατ’ επέκταση η ανάγκη για εργασίες στατικής ενίσχυσης μπορούμε να ζητήσουμε να γίνεται ο έλεγχος για την αλλαγή προς το δυσμενέστερο των φορτίων της στατικής μελέτης εντός του κανονιστικού πλαισίου που ίσχυε κατά την ανέγερση του κτιρίου. 

Παράδειγμα για να γίνει κατανοητή η πρόταση: Η αλλαγή χρήσης καταστήματος που ανεγέρθηκε με οικοδομική άδεια του 1980 σε κατοικία με κριτήριο τα φορτία σχεδιασμού της στατικής μελέτης θα πρέπει να μην απαιτεί οικοδομική άδεια καθώς τα φορτία για χρήση κατοικίας που ίσχυαν το 1980 ήταν ευμενέστερα σε σχέση με τα φορτία για χρήση καταστήματος που ίσχυαν το 1980.
§2
Οι περιπτώσεις ιθ) και κθ) είναι παραπλήσιες και θα μπορούσαν να συγχωνευτούν.
Άρθρο 30

§ι
Η περίπτωση αυτή είναι παραπλήσια με τις περιπτώσεις ιθ) και κθ) της §2 του άρθρου 29. Τελικά οι εργασίες τοποθέτησης παθητικών ηλιακών συστημάτων θα γίνονται με έγκριση εργασιών μικρής κλίμακας ή χωρίς άδεια? Θα πρέπει να ενδιαφέρει το εάν οι εργασίες θα γίνουν στα πλαίσια του προγράμματος «Εξοικονόμηση κατ’ οίκον»? Η αντικατάσταση κουφωμάτων έχει ήδη αναφερθεί στην περίπτωση ε).

Πρόταση: Πραγματοποίηση χωρίς άδεια των εργασιών σε υφιστάμενα κτίρια που αποσκοπούν στην ενεργειακή αναβάθμιση τους, προκειμένου να μειωθεί η γραφειοκρατία. Άλλωστε αφορά εργασίες που αποσκοπούν στη μείωση του ενεργειακού αποτυπώματος των κτιρίων και στην εξασφάλιση ενεργειακών πόρων της χώρας. Επίσης πολλές από αυτές τις εργασίες ήδη προβλέπονται να γίνονται χωρίς οικοδομική άδεια. Για τις εργασίες ενεργειακής αναβάθμισης θα πρέπει να απαιτείται έγκριση εργασιών μικρής κλίμακας μόνο για τις περιπτώσεις που απαιτείται η χρήση ικριωμάτων.
§ια
Ο περιορισμός των 3m² δεν επαρκεί για τις περισσότερες περιπτώσεις. Επίσης πρέπει να οριστεί και ένας περιορισμός ύψους.


Προτάσεις: 1) Αύξηση της επιφάνειας με ταυτόχρονη επιβολή ανώτατου ύψους, ή 2) Πρόβλεψη στην §2 του άρθρου 29 για κατασκευές καταλυμάτων ζώων επιφάνειας μεγαλύτερης των 3m². Τα 3m² είναι πολύ λίγα για κατάλυμα με 49 πτηνά. Βάζω τα 49 πτηνά ως όριο γιατί είναι ο ανώτερος αριθμός πτηνών που επιτρέπεται μέσα σε οικισμό. Επίσης σε αυτή την περίπτωση τα πτηνά θεωρούνται οικόσιτα. Είναι πολύ συνηθισμένη η κατασκευή καταλυμάτων ζώων που στεγάζουν κότες στα χωριά της επαρχίας
§ιβ
Πρόταση: Προσθήκη δυνατότητας κατασκευής εστιών, φούρνων και τζακιών με τις καπνοδόχους τους σε ακάλυπτους χώρους οικοπέδων ή γηπέδων ασχέτως αν στο οικόπεδο/γήπεδο υπάρχει κτίσμα. Δηλαδή να επιτρέπεται η χωρίς άδεια τοποθέτηση των ανωτέρω κατασκευών σε αδόμητα οικόπεδα/γήπεδα.

§ιζ
Η περίπτωση ιζ) ως πιο ειδική δεν περιλαμβάνεται στη γενικότερη περίπτωση ζ)? 
Πρόταση: Πρόβλεψη για δυνατότητα αλλαγής ή επισκευής δαπέδων και επενδύσεων τοίχων ή οροφών χωρίς άδεια. Οι εργασίες αυτές δεν περιλαμβάνονται ούτε στις εργασίες που μπορούν να πραγματοποιηθούν με έγκριση εργασιών μικρής κλίμακας. Ωστόσο οι εργασίες αυτές σήμερα επιτρέπονται μετά την προ 48 ωρών, έγγραφη ενημέρωση της αρμόδιας Υ.ΔΟΜ η οποία γνωστοποιείται και στο οικείο αστυνομικό τμήμα.
Άρθρο 32
§ε & §στ
Είναι δυνατόν οι μηχανικοί του ΤΕΕ και του ΣΑΔΑΣ να ορίζονται από Διαρκή Ιερά Σύνοδο της Εκκλησίας της Ελλάδος για την περίπτωση της §ε και από την Ιερά Επαρχιακή Σύνοδο της Εκκλησίας Κρήτης? Πώς θα ορίζει η εκκλησία μηχανικούς που ορίζονται από άλλους φορείς με διαδικασία κλήρωσης?
Άρθρο 33
§1
Μάλλον πρέπει να αντικατασταθεί η αναφορά στο άρθρου 31 με την αναφορά στο άρθρο 28 
Άρθρο 35
§1γ
Η περίπτωση κτιρίων επιφάνειας άνω των 3000m² αναφέρεται και στην §1α

Άρθρο 36
§α
Στην περίπτωση στ) πρέπει να γίνει μνεία και για τα διατηρητέα κτίρια χαρακτηρισμένα ως τέτοια από το Υπουργείο Μακεδονίας-Θράκης (ΥΜΑΘ), το Υπουργείο Αιγαίου και άλλα υπουργεία

Στην περίπτωση θ) περιλαμβάνονται τα οικόπεδα που εφάπτονται με οριοθετημένα ρέματα?

Σχόλιο: Έτσι όπως έχει συνταχθεί η περίπτωση θ) περιλαμβάνει οικόπεδα τα οποία εφάπτονται με άλλα οικόπεδα τα οποία έχουν ως σύνορο οριοθετημένο ρέμα. Δηλαδή μεταξύ του ρέματος και του υπό εξέταση οικοπέδου παρεμβάλλεται ένα οικόπεδο. Τα οικόπεδα που εφάπτονται άμεσα με οριοθετημένο ρέμα σε ποια κατηγορία εντάσσονται?

Σχόλιο: Δεν αναφέρεται κάπου η ανέγερση κτιρίου με χρήση κατοικίας σε εκτός σχεδίου περιοχή, στην οποία υφίσταται κτηματογράφηση (σχέδιο διανομής, αναδασμού ή ολοκληρωμένο κτηματολόγιο) αλλά όχι εγκεκριμένο ΓΠΣ ή ΣΧΟΟΑΠ σε άρτιο κατά κανόνα γήπεδο. 
Πρόταση: Ένταξη των περιπτώσεων αυτών στην κατηγορία 3. Δηλαδή στην περίπτωση ββ) της κατηγορίας 3 προτείνεται η αντικατάσταση του και από το διαζευκτικό «ή»
Άρθρο 39
§1β
Για τα τοπογραφικά διαγράμματα που συντάχθηκαν μετά τις 8.8.2013 αποδεκτές είναι οι αποκλίσεις που αναφέρονται στην §10γ του άρθρου 42, δηλαδή 2% με μέγιστο τα 20 εκατοστά όσον αφορά τα μήκη των πλευρών του οικοπέδου/γηπέδου, ανεξαρτήτως του ποσοστού μεταβολής του οικοπέδου/γηπέδου?
§2β
Πρέπει να συμπεριληφθεί ο υπολογισμός της πραγματοποιούμενης καθώς και της ελάχιστης απαιτούμενης φύτευσης, όπου αυτό απαιτείται σύμφωνα με την §2α του άρθρου 17 του Ν.4067/12 σε συνδυασμό με τις §1, 2 και 3 του Ν.4067/12
Άρθρο 40
§1γ
Να υπάρξει πρόβλεψη για τις περιοχές στις οποίες δεν έχει ολοκληρωθεί ακόμα η ανάρτηση του κτηματολογίου καθώς και στις περιοχές που δεν έχουν ακόμα κτηματογραφηθεί. Στα ακίνητα αυτά δεν χορηγείται απόσπασμα κτηματογραφικού διαγράμματος. Ωστόσο η διάταξη φαίνεται να το καθιστά απαιτητό σε όλες τις περιπτώσεις!
§1ζ, §1η
Μελέτες ηλεκτρομηχανολογικών εγκαταστάσεων και ενεργειακής απόδοσης κτιρίου δεν απαιτείται σε όλες τις περιπτώσεις. Οπότε θα πρέπει να προστεθεί η φράση «όπου απαιτείται»

§1ιβ
Μελέτη καυσίμου αερίου δεν απαιτείται σε όλες τις περιπτώσεις. Οπότε θα πρέπει να προστεθεί η φράση «όπου απαιτείται»

§2
Ο έλεγχος της νομιμότητας του προς κατεδάφιση κτιρίου πολύ σωστά καταργήθηκε. Ωστόσο στην περίπτωση που μετά την κατεδάφιση παραμένουν στο οικόπεδο/γήπεδο κτίρια τότε για αυτά θα πρέπει να απαιτείται η προσκόμιση αποδεικτικών στοιχείων νομιμότητάς τους 

Επίσης να προστεθεί η απαίτηση προσκόμισης του ΦΕΜ για τη συμφωνηθείσα αμοιβή των επιβλεπόντων


Σχόλιο: Η αμοιβή του μηχανικού για την κατεδάφιση ορίζεται ως επίβλεψη των εργασιών της κατεδάφισης. Επομένως πρόκειται για επιβλέποντες και όχι για μελετητές. Ως εκ τούτου ο μηχανικός είναι υποχρεωμένος να κόψει την ΑΠΥ/ΤΠΥ μετά την ολοκλήρωση της υπηρεσίας δηλαδή μετά την ολοκλήρωση της κατεδάφισης του κτιρίου. Για αυτό και προτείνεται μόνο η προσκόμιση του ΦΕΜ και όχι και της ΑΠΥ/ΤΠΥ
§6
Να γίνει σαφές ότι η εκ των υστέρων έγκριση χορήγησης παρέκκλισης προβλέπεται και για τα αυθαίρετα που θα νομιμοποιηθούν σύμφωνα με τα προβλεπόμενα στην §1α του άρθρου 106 του νσ
Άρθρο 41
§1δ
Στις περιπτώσεις που 1) δεν υπάρχει δικαιοπραξία και επομένως ούτε προσαρτώμενο τοπογραφικό ή 2) δεν έχει προσαρτηθεί τοπογραφικό στη δικαιοπραξία προτείνεται η απαίτηση για προσκόμιση τοπογραφικού διαγράμματος, όπως αυτό ορίζεται στην §4 του άρθρου 83.

Σχόλιο: Είναι πολλές οι περιπτώσεις δικαιοπραξιών ακινήτων στις οποίες δεν προσαρτώνται τοπογραφικά διαγράμματα. Μάλιστα αυτό επιτρέπεται ακόμα και σήμερα σύμφωνα με τις περιπτώσεις β), γ) και δ) της §5 του άρθρου 83. 
§1στ
Πρέπει να προστεθούν οι περιπτώσεις αδόμητων ακινήτων όπου δεν απαιτείται η προσκόμιση οποιουδήποτε δικαιολογητικού

§4
Η περίπτωση κα της §2 του άρθρου 29 αναφέρεται σε απλή περιτοίχιση από λιθοδομή μέχρι ύψους ενός (1,00) μέτρου ή περίφραξη από ελαφρύ υλικό, γηπέδων σε εκτός σχεδίου περιοχές και σε οικισμούς που στερούνται σχεδίου πόλης. Σε εκτός σχεδίου περιοχές και σε οικισμούς που στερούνται σχεδίου πόλης δεν υφίσταται η έννοια του ρυμοτομούμενου κτιρίου
Άρθρο 42
§5α
Πρέπει να γίνει ειδική αναφορά για τις άδειες που ήταν σε ισχύ στις 9.7.2012 έτσι ώστε η διάταξη να μην έρχεται σε αντιδιαστολή με τα οριζόμενα στο άρθρο 34 του Ν.4067/12. Εκτός και αν το εδάφιο ορίζει μόνο τον τρόπο με τον οποίο αναθεωρηθεί η άδεια και όχι με βάση ποιες πολεοδομικές διατάξεις

Σχόλιο: Στο άρθρο 34 του Ν.4067/12 αναφέρεται ότι «Οικοδομικές άδειες σε ισχύ κατά την έναρξη ισχύος του παρόντος αναθεωρούνται μέσα στο χρόνο ισχύος τους είτε σύμφωνα με το σύνολο των διατάξεων του παρόντος είτε σύμφωνα με το σύνολο των διατάξεων, που ίσχυαν κατά το χρόνο έκδοσής τους»
§5ε
Για τι άδειες κατεδάφισης, εκσκαφών, επιχώσεων, διαμορφώσεων θα πρέπει να δίνεται η δυνατότητα παράτασης ισχύος για ακόμα ένα έτος


Σχόλιο: Σήμερα προβλέπεται η δυνατότητα παράτασης κατά 1 έτος σύμφωνα με την §4δ του άρθρου 6 του Ν.4030/11
§8
Για κατασκευές που απαιτούνται 1 (τελικός) ή 2 έλεγχοι (αρχικός και τελικός) σύμφωνα με την §3β του άρθρου 44 δεν μπορεί να αποδειχθεί η ολοκλήρωση του φέροντα οργανισμού από το πόρισμα του ελεγκτή δόμησης

§10γ
Πρέπει να προστεθεί και η πρόβλεψη για την περίπτωση γηπέδου
Άρθρο 44
§3η
Σύμφωνα με την περίπτωση λα) της §2 του άρθρου 29 τα στέγαστρα πραγματοποιούνται με έγκριση εργασιών μικρής κλίμακας, πρόβλεψη που βρίσκεται προς τη σωστή κατεύθυνση. Ωστόσο στην §1 του άρθρου 44 αναφέρεται ότι ο έλεγχος ορθής εφαρμογής είναι υποχρεωτικός για κάθε έργο που εκτελείται με οικοδομική άδεια ή άδεια δόμησης. 

Πρόταση: Ένας τελικός έλεγχος για τις εργασίες που πραγματοποιούνται με έγκριση εργασιών μικρής κλίμακας. Ο έλεγχος θα πραγματοποιείται με το πέρας των εργασιών
Άρθρο 46
§1α
Μάλλον το ΠΕΚ εκδίδεται σύμφωνα με το άρθρο 47 και όχι σύμφωνα με την §7 του άρθρου55
§1β
Στην περίπτωση γγ πρέπει να καταστεί σαφές ότι επιβάλλονται οι κυρώσεις περί αυθαίρετων κατασκευών σύμφωνα με τα οριζόμενα στο άρθρο 94
§5
Μάλλον οι κυρώσεις επιβάλλονται σύμφωνα με το άρθρο 48
Άρθρο 49
§4
Τις αρχιτεκτονικές μελέτες σε ιστορικούς τόπους μπορεί να τις εκπονεί και να τις υπογράφει μηχανικός οποιασδήποτε ειδικότητας έχει το δικαίωμα υπογραφής αρχιτεκτονικών μελετών? Μήπως παραλήφθηκε?

Άρθρο 50
Τελικά πως θα γίνεται η έκδοση της άδειας? Σύμφωνα με τα οριζόμενα στα άρθρα 36, 37 και 40 ή σύμφωνα με τα οριζόμενα στα άρθρα 1-8 του Ν.4030/11? Μήπως θα γίνεται σύμφωνα με τα οριζόμενα στα άρθρα 36, 37 και 40 με έντυπη διαδικασία, όπως αυτή ορίζεται με την ΥΑ 7533/2012-ΦΕΚ 251/Β/13.2.2012?
Σχόλιο: Πρόκειται για 2 αντικρουόμενες προβλέψεις καθώς στο Ν.4030/11 απαιτείται προηγουμένως η έγκριση δόμησης για όλες τις περιπτώσεις σε αντίθεση με τα οριζόμενα στον παρόντα νόμο όπου η έκδοση προέγκρισης οικοδομικής άδειας δεν είναι πάντα υποχρεωτική. 
Πρόταση: Η διαδικασία που ακολουθείται είναι η οριζόμενη στα άρθρα 1-8 του Ν.4030/2011 μέχρι την έναρξη λειτουργίας των ηλεκτρονικών υπηρεσιών. 
Πρέπει να οριστούν μεταβατικές διατάξεις οι οποίες θα αναφέρονται στην έναρξη εφαρμογής των ηλεκτρονικών υπηρεσιών και θα ρυθμίζουν την τύχη 1) των φακέλων των ΥΔΟΜ με εκκρεμείς παρατηρήσεις ελέγχου και 2) των περιπτώσεων για τις οποίες έχει εκδοθεί έγκριση δόμησης σύμφωνα με το Ν.4030/11 χωρίς να έχει εκδοθεί η άδεια δόμησης
Πρόταση: Για την 1η περίπτωση προτείνεται η ολοκλήρωση του ελέγχου των εκκρεμών υποθέσεων σύμφωνα με τα οριζόμενα στα άρθρα 1-8 του Ν.4030/11 και για τη 2η περίπτωση η αναγνώριση της έγκρισης δόμησης ως προέγκριση οικοδομικής άδειας και η ηλεκτρονική έκδοση οικοδομικής άδειας σύμφωνα με τις διατάξεις του παρόντος
ΗΛΕΚΤΡΟΝΙΚΗ ΤΑΥΤΟΤΗΤΑ ΚΤΙΡΙΟΥ
Άρθρο 53
§3
Τι θα γίνει στις περιπτώσεις κτιρίων όπου δεν θα έχει ολοκληρωθεί το κτηματολόγιο και επομένως δε θα υπάρχει ΚΑΕΚ? Υπάρχει η ελπίδα ότι μέχρι την εφαρμογή της ηλεκτρονικής ταυτότητας θα έχει ολοκληρωθεί το κτηματολόγιο και επομένως όλα τα ακίνητα θα διαθέτουν ΚΑΕΚ?

Άρθρο 54
§1
Στην §1 αναφέρεται ότι η Ηλεκτρονική Ταυτότητα Κτιρίου τηρείται υποχρεωτικά για όλα τα κτίρια ενώ στην §2 του άρθρου 52 αναφέρεται ότι στις διατάξεις της Ηλεκτρονικής Ταυτότητας Κτιρίου, υπάγονται όλα τα κτίρια, που έχουν ανεγερθεί ή ανεγείρονται με βάση οικοδομική άδεια, καθώς και τα κτίρια για τα οποία επιτρέπεται η διενέργεια εμπραγμάτων δικαιοπραξιών κατά το άρθρο 82 του παρόντος. Τελικά τι από τα 2 ισχύει? Μήπως στην §1 του άρθρου 54 μετά το όλα τα κτίρια πρέπει να προστεθεί η φράση «της §1 του άρθρου 52»?
§1ζ
Αναφέρεται το δελτίο δομικής τρωτότητας την ώρα που το νσ δεν προβλέπει τη σύνταξη δελτίου δομικής τρωτότητας. Εάν αναφέρεται στις περιπτώσεις υπαγωγής με το Ν.4178/13 τότε η επισήμανση αυτή θα πρέπει να προστεθεί 
Πρέπει να προστεθεί φωτογραφική αποτύπωση/τεκμηρίωση των όψεων και των εσωτερικών χώρων του κτιρίου ή της κάθετης/οριζόντιας ιδιοκτησίας

Άρθρο 55
§4
Ορισμένες εργασίες του άρθρου 30 που πραγματοποιούνται χωρίς άδεια, πρόβλεψη που βρίσκεται προς τη σωστή κατεύθυνση, επιφέρουν σημαντικές τροποποιήσεις. 

Πρόταση: Για τις περιπτώσεις β (μόνο για τις κατασκευές που απαιτούνται για τη μετακίνηση ή την κάθε μορφής εξυπηρέτηση των ατόμων με αναπηρία ή εμποδιζόμενων ατόμων), γ (μόνο για την αντικατάσταση κιγκλιδωμάτων), ε (μόνο για την αντικατάσταση εξωτερικών κουφωμάτων), ζ), η), θ), ι), ια) (μόνο για τα καταλύματα ζώων), ιγ), ιδ) (μόνο για τις σκάλες και τις ράμπες), ιε), ιστ) και ιζ)του άρθρου 30 να απαιτείται η συμπλήρωση της ταυτότητας κτιρίου μετά την πραγματοποίηση των ανωτέρω εργασιών, οι οποίες πραγματοποιούνται χωρίς άδεια, σύμφωνα με το άρθρο 30. Ταυτόχρονα να επιτρέπεται η εκ των υστέρων προσθήκη στο σύστημα της ταυτότητας του κτιρίου κατασκευών που αν και δεν επηρεάζουν την κάλυψη τη δόμηση το ύψος και τη θέση κτιρίου παραλήφθηκαν κατά την αρχική καταγραφή/αποτύπωση. Η δυνατότητα προσθήκης τέτοιων κατασκευών πρέπει να γίνεται χωρίς την επιβολή κάποιου τέλους ή προστίμου


Σχόλιο: Οι περισσότερες από τις παραπάνω εργασίες επηρεάζουν το Πιστοποιητικό Ενεργειακής Απόδοσης καθώς και μελέτες (όψεις, διαμόρφωσης περιβάλλοντα χώρου) των οικοδομικών αδειών των κτιρίων. Η δυνατότητα της εκ των υστέρων προσθήκης χωρίς πρόστιμο κατασκευών που δεν επηρεάζουν την κάλυψη τη δόμηση το ύψος και τη θέση κτιρίου είναι συνεπής με την πρόταση για έλεγχο νομιμότητας που θα περιορίζεται σε εξέταση κάλυψης, δόμησης, ύψους και θέσης κτιρίου. 

Άρθρο 58
§1
Στο άρθρο 83 δεν αναφέρεται κάτι σχετικά με την Ηλεκτρονική Ταυτότητα Κτιρίου. Επίσης μνημονεύεται το άρθρο 3 του Ν.3843/2010 το οποίο καταργείται, σύμφωνα με το άρθρο 63.
Άρθρο 59
§2
Η §5 του άρθρου 83 αναφέρεται στις εξαιρέσεις από την απαίτηση επισύναψης τοπογραφικού διαγράμματος στις δικαιοπραξίες
ΕΛΕΓΧΟΣ ΥΛΟΠΟΙΗΣΗΣ ΧΩΡΙΚΟΥ ΣΧΕΔΙΑΣΜΟΥ, ΚΟΙΝΟΧΡΗΣΤΟΙ ΧΩΡΟΙ ΚΑΙ ΠΕΡΙΒΑΛΛΟΝΤΙΚΟ ΙΣΟΖΥΓΙΟ
Άρθρο 70
§3
Η διαφοροποίηση αυτής της περίπτωσης έχει να κάνει με το ότι μεταφέρεται ολόκληρος ο Σ.Δ. του ακινήτου χωρίς να αφαιρούνται οι επιφάνειες των υφιστάμενων κτισμάτων σύμφωνα με την §5 του άρθρου 68?

Άρθρο 71
§δ
Για ποιο λόγο να είναι υπόχρεα σε καταβολή εισφοράς για την έκδοση τίτλου Εισφοράς Περιβαλλοντικού Ισοζυγίου τα ακίνητα που προκύπτουν μεγαλύτερα μετά από τη νεώτερη καταμέτρηση?


Πρόταση: Υποχρέωση έκδοσης τίτλου Εισφοράς Περιβαλλοντικού Ισοζυγίου μόνο για τα ακίνητα που προκύπτουν μικρότερα ύστερα από νεώτερη καταμέτρηση και υπό την προϋπόθεση ότι λόγω αυτής της μεταβολής προκύπτουν υπερβάσεις δόμησης, κάλυψης και όγκου κατηγορίας 5 για τα κτίσματα του ακινήτου. Αντίθετα για τα ακίνητα που προκύπτουν μεγαλύτερα μετά από νεώτερη καταμέτρηση θα απαιτείται μόνο η ενημέρωση της οικοδομικής άδειας και του τίτλου ιδιοκτησίας. Για τη συγκεκριμένη περίπτωση ως αυθαίρετα κατηγορίας 5 θεωρούνται μεταξύ άλλων και τα κτίσματα για τα οποία σημειώνεται υπέρβαση όγκου σε ποσοστό μεγαλύτερο του 20% σε σχέση με τον επιτρεπόμενο στην περιοχή του ακινήτου. 

Σχόλιο: Ο καθορισμός υπέρβασης όγκου είναι απαραίτητος για τη συγκεκριμένη περίπτωση γιατί συνδέεται με το εμβαδό του οικοπέδου/γηπέδου σε αντίθεση με το ύψος του κτιρίου που είναι ανεξάρτητο του εμβαδού.

Επίσης στην παρούσα παράγραφο η σύγκριση του εμβαδού που αναγράφεται στο τοπογραφικό διάγραμμα που συντάσσεται μετά τη δημοσίευση του νόμου γίνεται σε σχέση με το εμβαδό που αναγράφεται στο τοπογραφικό διάγραμμα που συντάχθηκε πριν από τη δημοσίευση του νόμου. Αντίθετα, στην περίπτωση ββ) της §1β του άρθρου 39 η σύγκριση γίνεται με το εμβαδό που αναγράφεται σε τοπογραφικό διάγραμμα που συντάχθηκε μέχρι τις 8.8.2013 ημερομηνία δημοσίευσης του ν.4178/2013. Σε τι ωφελεί αυτή διαφοροποίηση πέρα από τη σύγχυση που θα προσφέρει?


Σχόλιο: Ακίνητο με μεγάλο ποσοστό διαφοροποίησης εμβαδού σε σχέση με το εμβαδό που σημειώνεται σε τοπογραφικό που συντάχθηκε μεταξύ 8.8.2013 και της ημερομηνίας δημοσίευσης του νόμου τυγχάνει διαφορετικής αντιμετώπισης όταν πρόκειται για έκδοση άδειας σε σχέση με την αντιμετώπιση που τυγχάνει για έκδοση Ε.Π.Ι. Η διαφορετική αντιμετώπιση έχει να κάνει με τα εξής: 1) Στην περίπτωση έκδοσης Ε.Π.Ι. γίνεται αποδεκτή απόκλιση σε σχέση με το εμβαδό που αναγράφεται στο τοπογραφικό που συντάχθηκε μέχρι και την ημέρα δημοσίευσης του νόμου. 2) Στην περίπτωση έκδοσης οικοδομικής άδειας γίνεται αποδεκτή απόκλιση σε σχέση με το εμβαδό που αναγράφεται σε τοπογραφικό που συντάχθηκε μέχρι και τις 8.8.2013

 Πρόταση: Τόσο για την έκδοση Ε.Π.Ι. όσο και για την έκδοση άδειας ο έλεγχος θα γίνεται σε σχέση με το εμβαδό που αναγράφεται στο τοπογραφικό που συντάχθηκε μέχρι και την ημέρα δημοσίευσης του νόμου
Άρθρο 72
§6ε
Στους οικισμούς με εγκεκριμένα όρια, που υφίστανται πριν από την ισχύ του ν.δ. 17-7-1923 ή έχουν πληθυσμό κάτω των 2.000 κατοίκων δεν υπάρχουν απαραίτητα οικοδομικά τετράγωνα λόγω απουσίας εγκεκριμένου ρυμοτομικού σχεδίου. Οπότε για αυτούς τους οικισμούς πρέπει να οριστούν αποστάσεις
Άρθρο 77
§1δ
Στην περίπτωση δδ) θα πρέπει να προβλέπεται και η στατική αναβάθμιση των σχολικών κτιρίων
Άρθρο 78
§1, §2
Το άρθρο 39 έχει διάφορες παραγράφους. Επίσης αναφέρεται στις προδιαγραφές σύνταξης Τοπογραφικού Διαγράμματος και Διαγράμματος Κάλυψης
ΜΕΤΡΑ ΠΡΟΛΗΨΗΣ ΑΥΘΑΙΡΕΤΗΣ ΔΟΜΗΣΗΣ

Άρθρο 81

§1
Ο όρος «κατά παράβαση των ισχυουσών διατάξεων πολεοδομικής νομοθεσίας» είναι αόριστος με αποτέλεσμα ο κατάλογός των αυθαίρετων κατασκευών να είναι ανεξάντλητος και να καθιστά όλα τα κτίρια μη μεταβιβάσιμα. Αντίθετα σύμφωνα με την §2β του άρθρου 83 επιτρέπεται η μεταβίβαση ακινήτου με αυθαίρετες κατασκευές αρκεί αυτές να μην επηρεάζουν τη δόμηση την κάλυψη και το ύψος. Οι έλεγχοι νομιμότητας για κάθε περίπτωση θα πρέπει να περιορίζονται στον έλεγχο της κάλυψης, της δόμησης, του ύψους και της θέσης του κτιρίου, ενώ από τους ελέγχους νομιμότητας θα πρέπει να εξαιρούνται πρόχειρες κατασκευές με νάιλον και παρόμοια ευτελή υλικά.

Επίσης υπάρχουν αλλαγές χρήσεις οι οποίες μπορούσαν να πραγματοποιηθούν χωρίς άδεια. Συγκεκριμένα πρόκειται για αλλαγές χρήσεις που πραγματοποιήθηκαν αποδεδειγμένα πριν από τη θέσπιση του Ν.1577/85, αλλαγές χρήσης που προέβλεπε η ΥΑ 48669/2886/16.6.89-ΦΕΚ 437/Δ/16.6.89 καθώς και εκείνες για τις οποίες δεν επέρχεται αλλαγή προς το δυσμενέστερο, στα στοιχεία του διαγράμματος δόμησης ή στα φορτία σχεδιασμού της στατικής μελέτης ή αλλαγή μηχανολογικών εγκαταστάσεων ως προς τις διελεύσεις τους από άλλους ορόφους ή κοινόχρηστους χώρους (εδάφιο ε, §1 Ν.4067).
§2
H θέσπιση μόνο ποσοστού στις περιμετρικές διαστάσεις κτιρίου είναι άδικη διότι σε μια πλευρά 10m μπορείς να έχεις απόκλιση μέχρι και 20cm ενώ σε μια πλευρά μήκους 50cm, η απόκλιση με βάση το ποσοστό περιορίζεται σε μόλις 1cm. Επομένως για τις αποκλίσεις, πέραν του ποσοστού, θα πρέπει να τεθεί και κάποια σταθερή τιμή π.χ. 5cm.

§3
Στην κατηγορία των μικρών παραβάσεων εξισώνονται παραβάσεις πολύ μικρής βαρύτητας, όπως η κατασκευή πέργκολας χωρίς έγκριση εργασιών μικρής κλίμακας, με παραβάσεις που οφείλονται σε υπέρβαση του συντελεστή δόμησης.

Η περίπτωση β) θα πρέπει να ισχύει μόνο για περιοχές εντός σχεδίου ή εντός ορίων οικισμών καθώς στις εκτός σχεδίου περιοχές η αλλαγή χρήσης οδηγεί ταυτόχρονα σε υπέρμετρη υπέρβαση του συντελεστή δόμησης.


Για την περίπτωση ε) να δίνεται η δυνατότητα εκ των υστέρων έκδοσης έγκρισης εργασιών μικρής κλίμακας χωρίς την επιβολή προστίμου, υπό την προϋπόθεση έκδοσης της έγκρισης εντός εύλογου χρονικού διαστήματος (4 μήνες). Άλλωστε κάτι τέτοιο προέβλεπε και η ΥΑ 5219/3.2.04-ΦΕΚ 114/Δ/17.2.04.

Η περίπτωση ι της κατηγορίας Γ του άρθρου 96 τι θα θεωρείται? Υπενθυμίζεται ότι στο ν/σ επιτρέπεται η διαμόρφωση του εδάφους μέχρι συν/πλην 0,80 μέτρων από το φυσικό έδαφος χωρίς άδεια.


Πρόταση: Η επιτρεπόμενη διαμόρφωση που μπορεί να πραγματοποιηθεί χωρίς άδεια πρέπει να αυξηθεί στο συν/πλην 1,00 μέτρο ώστε να εναρμονίζεται με την περίπτωση ι της κατηγορίας Γ του άρθρου 96.

Η περίπτωση ιε της κατηγορίας Γ του άρθρου 96 τι θα θεωρείται στις περιπτώσεις που δεν έχει πραγματοποιηθεί η ενημέρωση φακέλου της οικοδομικής άδειας με τις μελέτες του υφισταμένου κτιρίου?


Η περίπτωση ιζ της κατηγορίας Γ του άρθρου 96 που αναφέρεται στις παραβάσεις του Κτιριοδομικού Κανονισμού τι θα θεωρείται?

Πρόταση: Ας γίνει η ομαδοποίηση ως εξής:


α) Μικρές παραβάσεις οι περιπτώσεις α), β), γ) δ), στ), η) καθώς και οι περιπτώσεις β, δ, ε, ζ, η, ια, ιβ, ιγ, ιδ, ιε και ιη της κατηγορίας Γ του άρθρου 96. 

Για την περίπτωση ε της κατηγορίας Γ του άρθρου 96 δεν θα επιβάλλονται ούτε διοικητικές κυρώσεις όταν οι όψεις δεν έχουν εγκριθεί από την ΕΠΑΕ, υπό την προϋπόθεση της ενημέρωσης του φακέλου της οικοδομικής άδειας εντός εύλογου χρονικού διαστήματος (4 μήνες)

Για την περίπτωση ιε της κατηγορίας Γ του άρθρου 96 δεν θα επιβάλλονται ούτε διοικητικές κυρώσεις υπό την προϋπόθεση της ενημέρωσης του φακέλου της οικοδομικής άδειας εντός εύλογου χρονικού διαστήματος (4 μήνες)

β) Πολύ μικρές παραβάσεις για τις κατασκευές που μπορούν να πραγματοποιηθούν με έγκριση εργασιών μικρής κλίμακας. Για αυτές μπορεί να μην υπάρχουν ούτε διοικητικές κυρώσεις υπό την προϋπόθεση υποβολής αίτησης για έκδοση έγκρισης εργασιών μικρής κλίμακας εντός εύλογου χρονικού διαστήματος (4 μήνες)

Σχόλιο: Ορίστηκε ως εύλογο χρονικό διάστημα οι 4 μήνμες ώστε να υπάρχει συμφωνία με όσα αναφέρονται στην §5 του άρθρου 94.

γ) Διαγραφή των περιπτώσεων ιη και ιθ της κατηγορίας Γ του άρθρου 96, οι οποίες δε θεωρούνται αυθαίρετες κατασκευή ανεξαρτήτως επιφάνειας. Οι εργασίες αυτές πρέπει να συμπεριληφθούν και στο άρθρο 30.


Σχόλιο: Στα χωριά της περιφέρειας, δεν υπάρχει κατοικία η οποία να μη διαθέτει πρόχειρη ξύλινη ή μεταλλική κατασκευή βοηθητικής χρήσης τοποθετημένη στον ακάλυπτο χώρο του γηπέδου (θερμοκήπιο). Αν δεν εξαιρεθούν από τη διαδικασία υποχρέωσης έκδοσης διοικητικής πράξης, οι ιδιοκτήτες θα είναι υποχρεωμένοι να πληρώσουν πρόστιμα που δεν έχουν καμία σχέση με την αξία της κατασκευής και της καταστροφής που επιφέρουν στο περιβάλλον. Πολλές φορές πρόκειται για κατασκευές οι οποίες συνεισφέρουν στον πρωτογενή τομέα (θερμοκήπια οπωροκηπευτικών είτε για ικανοποίηση των οικογενειακών αναγκών, είτε για εμπορία, ή κατασκευές για φύλαξη και συντήρηση καπνού)

Με τον τρόπο αυτό υπάρχει ενιαία αντιμετώπιση των κατασκευών τόσο στο κομμάτι της αδειοδότησης όσο και στο κομμάτι της καταγραφής αυθαιρέτων και υπάρχει συνέπεια με την παρατήρηση για την §1 του άρθρου 81 όπου επισημάνθηκε ότι από τους ελέγχους νομιμότητας θα πρέπει να εξαιρούνται πρόχειρες κατασκευές με νάιλον και παρόμοια ευτελή υλικά
Άρθρο 82
§1β
Προβλέπεται η απαγόρευση μίσθωσης ακινήτου με αυθαίρετες κατασκευές αλλά δεν προβλέπεται η διασφάλιση της απαγόρευσης, όπως στις μεταβιβάσεις για τις οποίες απαιτείται η προσκόμιση βεβαίωσης μηχανικού. 

Πρόταση: Υποχρέωση συμπλήρωσης του μοναδικού αριθμού ακινήτου που συνοδεύει τη βεβαίωση μηχανικού στο πληροφοριακό σύστημα μισθώσεων ακίνητης περιουσίας, στα πλαίσια της υποχρέωσης συμπλήρωσης στοιχείων για το Πιστοποιητικό Ενεργειακής Απόδοσης.
Άρθρο 83

§5
Το τοπογραφικό θα πρέπει να απαιτείται σε όλες τις περιπτώσεις ακινήτων αντικειμενικής αξίας που υπερβαίνει ένα ποσό (π.χ. 15000€), ώστε να διασφαλίζεται ο ιδιοκτήτης του ακινήτου. Μόνο μέσω τοπογραφικού διαγράμματος με συντεταγμένες σε σύστημα αναφοράς ΕΓΣΑ ’87 εξασφαλίζεται ο ιδιοκτήτης του ακινήτου γνωρίζοντας ακριβώς τα όρια του σε σχέση με τα γειτονικά ακίνητα και για το αν το ακίνητο βρίσκεται ή όχι σε περιοχή ιδιαίτερου φυσικού κάλλους, αρχαιολογικό χώρο, δασική έκταση κλπ.. Το τελευταίο βέβαια θα εξασφαλιστεί με την ολοκλήρωση του κτηματολογίου, την κατάρτιση δασικών χαρτών καθώς και τη δημιουργία των χαρτών του άρθρου 85.
§8
Στη σύσταση ή τροποποίηση αυτοτελών ιδιοκτησιών κατά τις διατάξεις του ν. 3741/1929 και ν.δ. 1024/1971 απαιτείται προσάρτηση των σχεδίων της οικοδομικής άδειας του κτιρίου. Τι γίνεται στις περιπτώσεις παλιών αδειών που οι μελέτες και τα σχέδια έχουν χαθεί? Λογικά θα πρέπει να προηγείται ανασύσταση φακέλου με ό,τι κόστος αυτό συνεπάγεται!


Πρόταση: Απαίτηση προσάρτησης των σχεδίων της οικοδομικής άδειας του κτιρίου για κτίρια που έχουν ανεγερθεί με οικοδομικές άδειες που εκδόθηκαν με τις διατάξεις του από 8.7.93 Π.Δ. ή με μεταγενέστερες διατάξεις. 
§12γ
Η διάταξη αυτή πρέπει να έχει αναδρομική ισχύ ώστε να τιμωρηθούν οι μηχανικοί που έχουν υποβάλλει δηλώσεις υπαγωγής στις διατάξεις των Ν.4014/11 και Ν.4178/13 για αυθαίρετα κτίσματα που κατασκευάστηκαν μετά τις 28.7.2011.
Άρθρο 86

Θα πρέπει να αναφέρεται στην περάτωση του φέροντα οργανισμού ώστε να συμφωνεί με την §2 του άρθρου 87 που αναφέρεται σε ολοκλήρωση φέροντα οργανισμού

Άρθρο 87

§1
Ο χρόνος παλαιότητας πολλές φορές δεν μπορεί να αποδειχθεί με αεροφωτογραφίες καθώς δεν υπάρχουν αεροφωτογραφίες σε όλες τις περιοχές για κάθε χρονιά. Θα μπορούσε να αποσυνδεθεί το ύψος του προστίμου από την παλαιότητα και να αρκεί απλώς η απόδειξη ότι υφίσταται πριν από τις 28.7.2011 το οποίο σήμερα μέσω του Google Earth είναι εύκολο να πραγματοποιηθεί, στις περισσότερες περιπτώσεις. Άλλωστε η απόδειξη αυτή θα καταστεί ακόμα ευκολότερη μετά και την εισαγωγή των αεροφωτογραφιών που θα χρησιμοποιηθούν ως βάση αναφοράς και ελέγχου, για τη διαπίστωση της ολοκλήρωσης του φέροντος οργανισμού  της αυθαίρετης κατασκευής μέχρι τις 28.07.2011.

Σχόλιο: Το μεγαλύτερο πρόβλημα για την εύρεση αεροφωτογραφιών εντοπίζεται για τα κτίρια που κατασκευάστηκαν στο μεταίχμιο των περιόδων «μέχρι 31/12/1982» και «1/1/1983-31/12/2003» καθώς δεν αεροφωτογραφιζόταν ολόκληρη η επικράτεια ανά τακτά χρονικά διαστήματα. Εξ ου και προτείνεται η αποσύνδεση του ύψους του προστίμου από την παλαιότητα

Διαφορετικά θα πρέπει να καταστεί δυνατή η αναζήτηση και παραγγελία των αεροφωτογραφιών της ΕΚΧΑ χωρίς να απαιτείται η φυσική παρουσία του ενδιαφερόμενου. Οι κάτοικοι της περιφέρειας για να παραγγείλουν αεροφωτογραφίες από την ΕΚΧΑ θα πρέπει να παραστούν οι ίδιοι στην Αθήνα ή να στείλουν εκπρόσωπο. Η δυνατότητα ηλεκτρονικής παραγγελίας αεροφωτογραφιών υφίσταται στη ΓΥΣ, ενώ υπήρχε και στον καταργημένο ΟΚΧΕ, τις υπηρεσίες του οποίου ανέλαβε η ΕΚΧΑ χωρίς όμως να υιοθετήσει το σύστημα ηλεκτρονικών παραγγελιών. 

Σχόλιο: Οι μηχανικοί της περιφέρειας και οι ιδιοκτήτες αυθαιρέτων στην περιφέρεια μπορούν να αγοράσουν ηλεκτρονικά αεροφωτογραφίες μόνο από τη Γεωγραφική Υπηρεσία Στρατού. Ο άλλος δημόσιος φορέας που χορηγεί αεροφωτογραφίες είναι η ΕΚΧΑ. Ωστόσο στην ΕΚΧΑ δεν προσφέρεται η δυνατότητα για ηλεκτρονική παραγγελία αεροφωτογραφίας. Απαιτείται η φυσική παρουσία είτε του μηχανικού ή του ιδιοκτήτη, είτε κάποιου εκπροσώπου τους. Συν τοις άλλοις το αρχείο της ΓΥΣ υπολείπεται σε ποιότητα του αρχείου της ΕΚΧΑ. 

Βέβαια τις αεροφωτογραφίες που χορηγεί σήμερα η ΕΚΧΑ τις χορηγούσε μέχρι το 2013 ο καταργημένος ΟΚΧΕ. Ο ΟΚΧΕ παρείχε τη δυνατότητα ηλεκτρονικής παραγγελίας αεροφωτογραφίας. Ωστόσο η δυνατότητα αυτή διεκόπη με την κατάργηση του ΟΚΧΕ. Σήμερα η ΕΚΧΑ δίνει τη δυνατότητα προεπισκόπησης μέρους του αρχείου των αεροφωτογραφιών που έχει στη διάθεσή της


Πρόταση: Πίεση προς τη διοίκηση της ΕΚΧΑ Α.Ε. για παροχή υπηρεσίας ηλεκτρονικής παραγγελίας αεροφωτογραφίας από ολόκληρο το αρχείο της
Άρθρο 89

§2α
Πρέπει να δοθεί λύση για τις περιπτώσεις κτισμάτων που βρίσκονται πολλά χρόνια επί κοινόχρηστων χώρων οικισμών και για τα οποία δεν έχει κινηθεί διαδικασία κατεδάφισής τους. Σε πολλές μάλιστα περιπτώσεις οι ιδιοκτήτες τους δε γνωρίζουν ότι τα κτίσματα βρίσκονται σε κοινόχρηστο χώρο οικισμού.

Σχόλιο: Το πρόβλημα εντοπίζεται σε οικισμούς με διανομή από τη Δ/νση Γεωργίας η οποία έχει ισχύ ρυμοτομικού σχεδίου. Το πρόβλημα εντείνεται από το γεγονός ότι η χαρτογράφηση σε πολλές από αυτές τις διανομές πραγματοποιήθηκε την περίοδο 1950-1980 με αποτέλεσμα οι τοπογράφοι σήμερα να μην μπορούν να τις εφαρμόσουν πιστά λόγω απώλειας των σταθερών σημείων που είχαν τοποθετηθεί στο έδαφος κατά τη χαρτογράφηση. Επίσης πολλά κτίρια που κατασκευάστηκαν παρά το όριο των δρόμων του οικισμού φαίνεται να εμπίπτουν σε εγκεκριμένο κοινόχρηστο χώρο του οικισμού με αποτέλεσμα να μην μπορούν να τακτοποιηθούν και να μεταβιβαστούν. Αυτό συμβαίνει γιατί κατά η τοποθέτηση του κτιρίου στο οικόπεδο/γήπεδο δεν πραγματοποιούνταν με τη βοήθεια τοπογραφικού οργάνου, τρόπος εργασίας που εδραιώθηκε μόλις το 2011! Ως εκ τούτου η τοποθέτηση του κτιρίου γινόταν με βάση το γειτονικό ή κάποιο σημείο αναφοράς (π.χ. περίφραξη) χωρίς όμως να υπάρχει βεβαιότητα για τη θέση του σε σχέση με τα οριζόμενα από το χάρτη της διανομής. Αυτό είχε σαν αποτέλεσμα τη λάθος τοποθέτηση του κτιρίου η οποία σε πολλές περιπτώσεις πραγματοποιούνταν εν μέρει εντός κοινόχρηστου χώρου. Ωστόσο, σε πολλά τοπογραφικά παλιών αδειών η ίδια η πολεοδομία σημείωνε ότι η εξάρτηση του νέου κτιρίου θα γινόταν με βάση το γειτονικό κτίριο

Πρόταση: Χορήγηση κινήτρων στους δήμους προκειμένου να προβούν σε επαναχαρτογράφηση των οικισμών αυτών ώστε να τροποποιήσουν/επικαιροποιήσουν τα ρυμοτομικά σχέδιά τους
§2δ
Τηρούνται 2 μέτρα και 2 σταθμά. Επιτρέπεται η τακτοποίηση αυθαίρετων κατασκευών που βρίσκονται σε οποιαδήποτε απόσταση από το όριο των εθνικών, επαρχιακών, ή δημοτικών οδών αρκεί 1) οι κατασκευές αυτές να αφορούν κτίρια που κατασκευάστηκαν με οικοδομική άδεια ή 2) να αφορούν τουριστικές εγκαταστάσεις που λειτουργούσαν με άδεια από τον Ε.Ο.Τ πριν τις 28.7.2011. Από την άλλη όλες οι υπόλοιπες αυθαίρετες κατασκευές που βρίσκονται εντός ζώνης διάστασης ποσοστού 50% των οριζομένων από τη νομοθεσία είναι κατεδαφιστέες και δεν μπορούν να υπαχθούν στο νόμο. 

Σχόλιο: Για ποιο λόγο να μην εξαιρούνται και άλλες δραστηριότητες που θεωρούνται ατμομηχανή της ελληνικής οικονομίας, όπως κτηνοτροφικές εγκαταστάσεις, καθώς και εγκαταστάσεις μεταποιητικών βιομηχανιών και βιοτεχνιών? Για ποιο λόγο να τακτοποιούνται αυθαίρετες κατασκευές σε κτίρια με άδεια και να μην μπορούν να εξαιρεθούν εξ ολοκλήρου αυθαίρετα κτίρια? Μόνο τα δεύτερα προκαλούν πρόβλημα στην ασφάλεια της υπεραστικής συγκοινωνίας? Θα πρέπει να υπάρξει εναρμονισμός. 

Πρόταση: Να εξαιρεθούν από τις προβλέψεις του εδαφίου δ) αυθαίρετες κατασκευές της κύριας και μοναδικής κατοικία καθώς και εγκαταστάσεις που αφορούν τομείς δραστηριότητας κομβικούς για την ανάπτυξη της ελληνικής οικονομίας. Επίσης στις κατασκευές που αναφέρονται στην §7 του άρθρου 17 του Ν.4067/12 πρέπει να προστεθούν και οι κατασκευές της §9. Για τη δυνατότητα υπαγωγής των κατασκευών των §7 και §9του άρθρου 17 του Ν.4067/12 δεν εξετάζεται εάν έχει εκδοθεί άδεια στο ακίνητο
§2ια
Με την επιφύλαξη του άρθρου 116.
ΜΗΧΑΝΙΣΜΟΙ ΚΑΤΑ ΤΗΣ ΑΥΘΑΙΡΕΤΗΣ ΔΟΜΗΣΗΣ

Άρθρο 93

§5β, §5γ
Στα εδάφια αυτά θα πρέπει να προστεθεί ότι δεν συνυπολογίζεται στο χρονικό διάστημα των εξήντα (60) ημερών, ο χρόνος καθυστέρησης έκδοσης της οικοδομικής άδειας για λόγους που δεν οφείλονται σε υπαιτιότητα του αιτούντος. 
ΑΝΤΙΜΕΤΩΠΙΣΗ ΑΥΘΑΙΡΕΤΩΝ ΠΟΥ ΕΧΟΥΝ ΣΥΝΤΕΛΕΣΤΕΙ ΜΕΤΑ ΤΗΝ 28.7.2011

Άρθρο 94

§3
Θα πρέπει να προβλεφθεί η αναδρομική ισχύς της παραγράφου και για παλιότερες υποθέσεις με εκθέσεις αυτοψίας και κυρωμένα πρόστιμα στο Δημόσιο Ταμείο.

Πρόταση: Προσθήκη διάταξης: « Στην περίπτωση που ο ιδιοκτήτης, με υπεύθυνη δήλωση στο Τοπικό Παρατηρητήριο, ενημερώσει εντός της προθεσμίας των τριάντα ημερών από την ημερομηνία έναρξης ισχύος του νόμου ότι θα προβεί αυτοβούλως στην κατεδάφιση–αποκατάσταση της αυθαιρεσίας για την οποία έχουν βεβαιωθεί πρόστιμα ανέγερσης και διατήρησης πριν από την έναρξη ισχύος του νόμου, το Τοπικό Παρατηρητήριο ορίζει Ελεγκτή Δόμησης για τη διαπίστωση της κατεδάφισης/αποκατάστασης της αυθαιρεσίας και διαγράφονται τα βεβαιωμένα πρόστιμα. Τυχόν καταβληθέντα πρόστιμα δεν αναζητούνται.». Ανάλογα θα πρέπει να προβλέπεται αυτή η δυνατότητα και για αυθαίρετες κατασκευές που έχουν ήδη κατεδαφιστεί.


Σχόλιο: Τα ανωτέρω έχουν να κάνουν με αυθαίρετα τα οποία κατασκευάστηκαν μετά τις 28.7.2011 για τα οποία έχουν βεβαιωθεί πρόστιμα ανέγερσης και διατήρησης πριν από την έναρξη ισχύος του νόμου. Η πρόταση γίνεται 1) γιατί τα πρόστιμα αυτά είναι στις περισσότερες περιπτώσεις πολύ υψηλά και 2) για να τύχουν όσοι έχουν βεβαιωμένα πρόστιμα πριν από την ισχύ του παρόντος νόμου ίδιας αντιμετώπισης με τους αυθαιρετούχους στους οποίους θα βεβαιωθούν πρόστιμα ανέγερσης και διατήρησης μετά την ισχύ του νόμου 


Παράδειγμα για να γίνει κατανοητό το παραπάνω(τα νούμερα είναι τυχαία): 

Η ΥΔΟΜ κατέγραψε το 2014 αυθαίρετο κατασκευασμένο μετά τις 28.7.2011 για το οποίο βεβαιώθηκαν πρόστιμα 40000€. Ο ιδιοκτήτης πέρα από την κατεδάφιση είναι υποχρεωμένος να πληρώσει και τα πρόστιμα. 


Εάν το Τοπικό Παρατηρητήριο καταγράψει το ίδιο αυθαίρετο μετά την ισχύ του νέου νόμου θα επιβάλλει πρόστιμο 150000€. Ωστόσο σε αυτή την περίπτωση ο ιδιοκτήτης του έχει τη δυνατότητα να κατεδαφίσει το αυθαίρετο και να γλιτώσει τα πρόστιμα εάν με υπεύθυνη δήλωση στο Τοπικό Παρατηρητήριο, ενημερώσει ότι θα προβεί αυτοβούλως στην κατεδάφιση/αποκατάσταση της αυθαιρεσίας εντός της προθεσμίας των τριάντα ημερών από τη σύνταξη της έκθεσης αυτοψίας.

Με την πρόταση που γίνεται και στην περίπτωση του 2014 ο αυθαιρετούχος μπορεί να κατεδαφίσει το αυθαίρετο, αν δεν το έχει κάνει ήδη, και να απαλλαγεί από τα πρόστιμα υπό την προϋπόθεση ότι θα υποβάλει υπεύθυνη δήλωση στο Τοπικό Παρατηρητήριο, για την κατεδάφιση–αποκατάσταση της αυθαιρεσίας. 

Σχόλιο: Η πρόταση εξασφαλίζει την κοινή αντιμετώπιση των 2 περιπτώσεων.

§3, §5
Δεν είναι δυνατόν να επιβάλλεται πρόστιμο 250€ σε περίπτωση αποκατάστασης της πολεοδομικής παράβασης με την απομάκρυνση, ή κατεδάφισή της εντός προθεσμίας τεσσάρων (4) μηνών τη στιγμή που σύμφωνα με την §3 δεν προβλέπεται πρόστιμο στις περιπτώσεις που ο ιδιοκτήτης, με υπεύθυνη δήλωση στο Τοπικό Παρατηρητήριο, ενημερώσει ότι θα προβεί αυτοβούλως στην κατεδάφιση-αποκατάσταση της αυθαιρεσίας εντός της προθεσμίας των τριάντα ημερών. Προφανώς στη 2η περίπτωση θα πρέπει να επιβάλλεται κάποιο πρόστιμο. 

Σχόλιο: Είναι προς τη σωστή κατεύθυνση η διαγραφή του προστίμου όταν ο αυθαιρετούχος προβαίνει σε άμεση κατεδάφιση της αυθαίρετης κατασκευής. Άλλωστε τα πρόστιμα είναι εξοντωτικά και ως εκ τούτου ο αυθαιρετούχος θα αναγκαστεί να κατεδαφίσει τα αυθαίρετα. Ωστόσο, ένα τμήμα του προστίμου πρέπει να παραμένει, ώστε να μην κατηγορηθούμε ότι δίνουμε κίνητρα για νέες αυθαίρετες κατασκευές (ήδη έχει ακουστεί από μηχανικούς). Αν δεν προβλεφθεί η επιβολή τμήματος του προστίμου προκύπτει αδικία για όσους έχουν μικροπαραβάσεις γιατί για αυτούς προβλέπεται η επιβολή προστίμου 250€ ακόμα και όταν συμμορφωθούν με τις κείμενες πολεοδομικές διατάξεις, ή αποκαταστήσουν την πολεοδομική παράβαση με την απομάκρυνση, ή κατεδάφισή της εντός προθεσμίας τεσσάρων (4) μηνών από τη διαπίστωσή της.


Πρόταση (σε συνδυασμό με την πρόταση για την §3 του άρθρου 81 σύμφωνα με την οποία προτείνεται ο διαχωρισμός των μικρών από τις πολύ μικρές παραβάσεις): Διακρίνονται οι παρακάτω περιπτώσεις:

α) Επιβολή 5% του βεβαιωθέντος προστίμου το οποίο δεν μπορεί να υπολείπεται των 500€ (διπλάσιο του προστίμου για τις μικρές παραβάσεις) στην περίπτωση που ο ιδιοκτήτης, με υπεύθυνη δήλωση στο Τοπικό Παρατηρητήριο, ενημερώσει ότι θα προβεί αυτοβούλως στην κατεδάφιση/αποκατάσταση της αυθαιρεσίας εντός της προθεσμίας των τριάντα ημερών από τη σύνταξη της έκθεσης αυτοψίας


β) 250€ για τις μικρές παραβάσεις εφ’ όσον συντελεστεί συμμόρφωση με τις κείμενες πολεοδομικές διατάξεις, ή αποκατάσταση της πολεοδομικής παράβασης με την απομάκρυνση, ή κατεδάφισή της εντός προθεσμίας τεσσάρων (4) μηνών από τη διαπίστωσή της


γ) κανένα πρόστιμο για τις πολύ μικρές παραβάσεις εφ’ όσον συντελεστεί συμμόρφωση με τις κείμενες πολεοδομικές διατάξεις, ή αποκατάσταση της πολεοδομικής παράβασης με την απομάκρυνση, ή κατεδάφισή της εντός προθεσμίας τεσσάρων (4) μηνών από τη διαπίστωσή της


Σχόλιο: Για την προηγούμενη παράγραφο προτείνεται η επιβολή κάποιου προστίμου ακόμα και στις περιπτώσεις που ο ιδιοκτήτης, με υπεύθυνη δήλωση στο Τοπικό Παρατηρητήριο, ενημερώσει ότι θα προβεί αυτοβούλως στην κατεδάφιση/αποκατάσταση της αυθαιρεσίας εντός της προθεσμίας των τριάντα ημερών από τη σύνταξη της έκθεσης αυτοψίας. Εάν περάσει η πρόταση για επιβολή προστίμου τότε στις παλιές περιπτώσεις (εάν γίνει δεκτή η αναδρομικότητα) θα πρέπει να ελέγχεται εάν τα πρόστιμα που έχουν καταβληθεί ικανοποιούν το πρόστιμο που θα επιβαλλόταν στην περίπτωση που το ίδιο αυθαίρετο καταγραφόταν μετά την ισχύ του νόμου.



Παράδειγμα για να γίνει κατανοητό το παραπάνω(τα νούμερα είναι τυχαία):


Το Τοπικό Παρατηρητήριο καταγράφει μετά την ισχύ του νέου νόμου αυθαίρετο κατασκευασμένο μετά τις 28.7.2011 και επιβάλλει πρόστιμο 150000€. Ο ιδιοκτήτης του με υπεύθυνη δήλωση στο Τοπικό Παρατηρητήριο, ενημερώνει ότι θα προβεί αυτοβούλως στην κατεδάφιση/αποκατάσταση της αυθαιρεσίας εντός της προθεσμίας των τριάντα ημερών από τη σύνταξη της έκθεσης αυτοψίας, οπότε πέρα από την κατεδάφιση πρέπει να πληρώσει και 7500€ πρόστιμο (η πρόταση για την περίπτωση α) αναφέρει επιβολή 5% του βεβαιωθέντος προστίμου)

Εάν η ΥΔΟΜ είχε καταγράψει το ίδιο αυθαίρετο πριν από την ισχύ του νέου νόμου θα είχε βεβαιώσει πρόστιμο 40000€. Ο ιδιοκτήτης πέρα από την κατεδάφιση ήταν υποχρεωμένος να πληρώσει και το πρόστιμο. Έστω ότι ο ιδιοκτήτης έχει καταβάλει μέχρι τώρα 5000€ από τα 40000€. Σύμφωνα με αυτό που προτείνεται ο ιδιοκτήτης θα οφείλει ακόμα 2500€ καθώς και την κατεδάφιση του αυθαιρέτου. Στην περίπτωση που ο ιδιοκτήτης έχει καταβάλει παραπάνω από 7500€ τότε δεν οφείλει τίποτα, πέρα από την κατεδάφιση (εάν δεν την έχει κάνει ήδη). Ωστόσο το καταβληθέν ποσό που ξεπερνά τις 7500€ δεν μπορεί να το αναζητήσει!

Χρειάζεται διόρθωση των περιπτώσεων καθώς στην §3 του άρθρου 81 δεν υπάρχει περίπτωση θ. Επίσης δεν αναφέρεται η περίπτωση στ) της §3 του άρθρου 81.
ΑΝΤΙΜΕΤΩΠΙΣΗ ΑΥΘΑΙΡΕΤΩΝ ΠΟΥ ΕΧΟΥΝ ΣΥΝΤΕΛΕΣΤΕΙ ΠΡΙΝ ΤΗΝ 28.7.2011

Άρθρο 96

§α
Η πρόβλεψη υπαγωγής στην κατηγορία 1 μόνο για αυθαίρετες κατασκευές με επικρατούσα χρήση κατοικίας θα πρέπει να καταργηθεί ώστε να συμπεριλαμβάνονται όλες οι χρήσεις

Σχόλιο: Η κατηγορία αυτή αναφέρεται σε κατασκευές που υλοποιήθηκαν προ της καθιέρωσης της Προεδρευόμενης Δημοκρατίας στην Ελλάδα. Οπότε δε θα πρέπει να ενδιαφέρει εάν η αυθαίρετη κατασκευή έχει επικρατούσα χρήση κατοικία ή άλλη χρήση, παρά μόνο να είναι κατασκευασμένη πριν από τις 9/6/1975. Άλλωστε, προ της ισχύος του Ν.1577/85 δεν υπήρχε στην πολεοδομική νομοθεσία η έννοια της χρήσης του κτιρίου.


Επίσης πρέπει να δίνεται η δυνατότητα υπαγωγής με μία αίτηση και άρα καταβολής παραβόλου 250€ για το σύνολο των κτισμάτων και για τις περιπτώσεις όπου έχει συσταθεί οριζόντια ή κάθετη ιδιοκτησία υπό την προϋπόθεση ότι κάτι τέτοιο επιθυμούν οι ιδιοκτήτες των αυτοτελών ιδιοκτησιών.

Σχόλιο: Πρόκειται για κίνηση η οποία θα πείσει τον κόσμο ότι ο νόμος δεν έχει εισπρακτικό χαρακτήρα αλλά αποσκοπεί στην αποκατάσταση της νομιμότητας και του φυσικού περιβάλλοντος με το μικρότερο δυνατό κόστος.

§β
Για να υπαχθεί μία αυθαίρετη κατασκευή στην κατηγορία 2 θα πρέπει να μην υπάρχει στο ακίνητο άλλη αυθαίρετη κατασκευή που πραγματοποιήθηκε μεταγενέστερα του έτους 1983. Ωστόσο η προϋπόθεση αυτή δεν απαιτείται για τις αυθαίρετες κατασκευές κατηγορίας 1 (προ του 1975). Τηρούνται δηλαδή 2 μέτρα και 2 σταθμά.

Πρόταση: Πρόβλεψη της δυνατότητας υπαγωγής αυθαίρετων κατασκευών στην κατηγορία 2 ακόμα και στις περιπτώσεις που στο ακίνητο υπάρχουν άλλες αυθαίρετες κατασκευές μεταγενέστερες του έτους 1983, κατά την πρόβλεψη για την κατηγορία 1, υπό μία προϋπόθεση που θα πρέπει να ισχύει και για την κατηγορία 1: Οι αυθαίρετες κατασκευές που είναι μεταγενέστερες του 1975 ή του 1983 θα πρέπει να είναι στατικά ανεξάρτητες από τις κατασκευές κατηγορίας 1 και 2.
§γ
Η περίπτωση α) θα πρέπει να διαγραφεί από τη στιγμή που είναι εργασία η οποία μπορεί να πραγματοποιηθεί χωρίς άδεια, σύμφωνα με το άρθρο 30.

Η περίπτωση β) πρέπει να καταργηθεί από τη στιγμή που σε πολλές άδειες που έχουν εκδοθεί με τις προδιαγραφές του από 8.7.93 Π.Δ. δεν υποβλήθηκε μελέτη διαμόρφωσης περιβάλλοντα χώρου. 

Σχόλιο: Σημαντικός αριθμός αδειών που εκδόθηκαν με τις προϊσχύουσες του Ν.4030/11 προδιαγραφές (πριν τις 25.3.2012) δε συνοδεύονται από μελέτη διαμόρφωσης περιβάλλοντα χώρου, με την ανοχή πολλών πολεοδομιών. Για αυτές τις περιπτώσεις τίθεται το ερώτημα με βάση ποια μελέτη θα συγκρίνει ο μηχανικός την υφιστάμενη κατάσταση. Από τη μεριά της ασφάλειας ο μηχανικός οφείλει να δηλώσει την αυθαιρεσία αυτή. Ως εκ τούτου για μεγάλο αριθμό περιπτώσεων υφίσταται «με το καλημέρα» η παραβίαση της φύτευσης του ακάλυπτου χώρου.

Για την περίπτωση ε) θα πρέπει να εξετάζεται εάν οι όψεις εγκρίθηκαν από Επιτροπή Αρχιτεκτονικού Ελέγχου και επομένως να απαιτείται μόνο για αυτές τις περιπτώσεις πληρωμή προστίμου.

Για την περίπτωση στ) θα πρέπει να εξαιρεθούν οι πέργκολες που μπορούν να κατασκευαστούν χωρίς άδεια σύμφωνα με τα προβλεπόμενα από το άρθρο 30.

Στην περίπτωση ζ) θα πρέπει να επιβάλλεται πρόστιμο μόνο στις περιπτώσεις που η φύτευση οδηγεί σε κατάργηση της θέσης στάθμευσης και όχι σε αλλαγή θέσης.


Για την περίπτωση ι) θα πρέπει να εξαιρεθούν οι εργασίες διαμόρφωσης εδάφους μέχρι συν/πλην 0,80m γιατί μπορούν να πραγματοποιηθούν χωρίς άδεια σύμφωνα με τα προβλεπόμενα από το άρθρο 30.

Σχόλιο: Η περίπτωση ι) θα πρέπει να καταργηθεί με βάση την πρόταση για το άρθρο 30, όπου προτείνεται η αύξηση στο συν/πλην 1,00 μέτρο της επιτρεπόμενης διαμόρφωσης εδάφους που μπορεί να πραγματοποιηθεί χωρίς άδεια.

Όσον αφορά την περίπτωση ια), σύμφωνα με την §9 του άρθρου 17 του Ν. 4067/12 τα περιφράγματα του οικοπέδου ή γηπέδου σε κανένα σημείο δεν μπορεί να έχουν ύψος μεγαλύτερο από 3,00 μ. και το συμπαγές τμήμα τους μεγαλύτερο από 1,50 μ. Ωστόσο, επιτρέπεται παρέκκλιση των παραπάνω διατάξεων όσον αφορά την κατασκευή συμπαγούς περιφράγματος έως ύψους 3,00 μ., σε ειδικές περιπτώσεις, ή σε παραδοσιακούς οικισμούς, ύστερα από γνώμη του Συμβουλίου Αρχιτεκτονικής. Επομένως για τις περιτοιχίσεις που μπορούν να νομιμοποιηθούν δε θα πρέπει να επιβάλλεται πρόστιμο.

Η περίπτωση ιβ) πρέπει να καταργηθεί από τη στιγμή που σε πολλές άδειες που έχουν εκδοθεί με τις προδιαγραφές του από 8.7.93 Π.Δ. δεν συμπεριλαμβανόταν στις μελέτες της άδειας η θέση και το ύψος της καμινάδας.

Σχόλιο: Οι μελέτες που συνοδεύουν σχεδόν το σύνολο των αδειών που εκδόθηκαν με τις προϊσχύουσες του Ν.4030/11 προδιαγραφές δεν περιλαμβάνουν την καμινάδα του κτιρίου. Τίθεται λοιπόν το ερώτημα με βάση ποια μελέτη θα συγκρίνει ο μηχανικός το νόμιμο ύψος της καμινάδας. Από τη μεριά της ασφάλειας ο μηχανικός οφείλει να δηλώσει την αυθαιρεσία αυτή. Ως εκ τούτου για το σύνολο, σχεδόν, των περιπτώσεων υφίσταται «με το καλημέρα» η παραβίαση της υπέρβασης του νόμιμου ύψους της καμινάδας

Η περίπτωση ιη) και ιθ) πρέπει να καταργηθούν προκειμένου από τον έλεγχο νομιμότητας να εξαιρούνται πρόχειρες κατασκευές με νάιλον και παρόμοια ευτελή υλικά.

Γενικότερα δε μπορεί να θεωρούνται οι παραβάσεις των περιπτώσεων α), β), γ), δ), ε), στ), ζ), η), ι), ια), ιβ), ιε), ιη) και ιθ) ίδιας σημασίας με τις περιπτώσεις θ), ιγ), ιδ), ιστ, και ιζ.

Πρόταση: Συνοψίζοντας, όλα τα παραπάνω και δεδομένου ότι στην §1 του άρθρο 81 προτείνεται οι έλεγχοι νομιμότητας να περιορίζονται στον έλεγχο κάλυψης, δόμησης, ύψους και θέσης κτιρίου και η εξαίρεση από τον έλεγχο των πρόχειρων κατασκευών από νάιλον και παρόμοια ευτελή υλικά, προτείνονται για την κατηγορία 3 τα παρακάτω:

α) Κατάργηση των περιπτώσεων α), β), γ), ζ), ι), ιβ), ιη) και ιθ)
β) Για την περίπτωση ε) μόνο καταγραφή χωρίς καταβολή παράβολου στα πλαίσια της περίπτωσης θ) μόνο όμως για τις περιπτώσεις που οι όψεις δεν έχουν εγκριθεί από ΕΠΑΕ και υπό την προϋπόθεση ενημέρωσης του φακέλου της οικοδομικής άδειας εντός 4 μηνών
γ) Για την περίπτωση στ) μόνο την καταγραφή χωρίς την καταβολή παράβολου στα πλαίσια της περίπτωσης θ) για τις πέργκολες που απαιτείται η έκδοση έγκρισης εργασιών μικρής κλίμακας και υπό την προϋπόθεση έκδοσης της έγκρισης εντός 4 μηνών
δ) Για την περίπτωση ια) μόνο την καταγραφή χωρίς την καταβολή παράβολου στα πλαίσια της περίπτωσης θ) για τις περιπτώσεις των περιτοιχίσεων για τις οποίες μπορεί είτε να εκδοθεί έγκριση εργασιών μικρής κλίμακας ή οικοδομική άδεια, είτε να ενημερωθεί ο φάκελος της οικοδομικής άδειας και υπό την προϋπόθεση έκδοσης της διοικητικής πράξης εντός 4 μηνών
ε) για την περίπτωση ιε) μόνο την καταγραφή χωρίς την καταβολή παράβολου στα πλαίσια της περίπτωσης θ) υπό την προϋπόθεση ενημέρωσης του φακέλου της οικοδομικής άδειας εντός 4 μηνών
στ) για την περίπτωση ιζ) μόνο την καταγραφή χωρίς την καταβολή παράβολου στα πλαίσια της περίπτωσης θ) για τις περιπτώσεις παραβιάσεων για τις οποίες μπορεί είτε να εκδοθεί έγκριση εργασιών μικρής κλίμακας ή οικοδομική άδεια, είτε να ενημερωθεί ο φάκελος της οικοδομικής άδειας και υπό την προϋπόθεση έκδοσης της διοικητικής πράξης εντός 4 μηνών
ζ) Την ενσωμάτωση στην περίπτωση ιγ) όλων των αποθηκών που πληρούν τις προϋποθέσεις επιφάνειας και ύψους και όχι μόνο μίας αποθήκης ανά ακίνητο. 

Παράδειγμα: Έστω ότι σε ένα οικόπεδο έχω 3 αποθήκες από 14m² η κάθε μία και ύψους 2,30m η κάθε μία. Σύμφωνα και με τις εγκυκλίους που είχαν εκδοθεί στα πλαίσια του Ν.4178/13, επιτρεπόταν η υπαγωγή στην κατηγορία 3 μόνο της μίας εκ των 3 αποθηκών. Από την άλλη η πρόταση εξασφαλίζει τη δυνατότητα υπαγωγής στην κατηγορία 3 και των 3 αποθηκών με την καταβολή του παραβόλου των 250€.
η) Την ενσωμάτωση στην περίπτωση ιδ) των αποθηκών όλων των χρήσεων
θ) Την κατάργηση των περιπτώσεων ιη) και ιθ), οι οποίες δε θεωρούνται αυθαίρετες κατασκευές 

Στο τελευταίο εδάφιο με τις επιφυλάξεις πρέπει να προστεθούν και οι περιπτώσεις θ, ιγ και ιθ. Διαφορετικά θα προκύψουν στρεβλώσεις στον τρόπο υπολογισμού του προστίμου καθώς θα δίνεται το δικαίωμα υπολογισμού προστίμου με αναλυτικό προϋπολογισμό για αυθαίρετες κατασκευές που αντιστοιχίζονται σε επιφάνεια. Εκτός και αν είναι τέτοια η πρόθεση του νομοθέτη για τους μεγάλους οικίσκους αντλητικών εγκαταστάσεων (περίπτωση θ), για τις αποθήκες που ξεπερνούν τα 15m² και τα 2,50m ύψος (περίπτωση ιγ) καθώς και για τις πρόχειρες ξύλινες κατασκευές βοηθητικής χρήσης οι οποίες ξεπερνούν τα 8m² επιφάνειας και τα 2,50m μέγιστο ύψος (περίπτωση ιθ).
§δ
Εδάφιο ββ

Να διευκρινιστεί εάν οι ημιυπαίθριοι χώροι που δε συνυπολογίζονται μέχρι του ποσοστού υπέρβασης 80% του πολεοδομικού μεγέθους κάλυψης και δόμησης αναφέρονται:

α) σε ημιυπαίθριους χώρους που προβλέπονταν από οικοδομική άδεια και οι οποίοι έκλεισαν, ή 

β) σε ανοιχτούς ημιυπαίθριους χώρους καθ’ υπέρβαση της κάλυψης και του ποσοστού ημιυπαίθριων χώρων που επιτρέπεται να κατασκευάζονται. 

Σημειώνεται ότι:

i)
Για την περίπτωση α) το ποσοστό υπέρβασης δόμησης ούτως ή άλλως δεν μπορεί να ξεπερνά το 20%, ενώ δεν υπάρχει υπέρβαση κάλυψης

ii)
Για την περίπτωση β) οι συγκεκριμένοι χώροι δεν μπορούσαν να υπαχθούν στις 
διατάξεις του Ν.3843 καθώς δε βρίσκονταν εντός του εγκεκριμένου όγκου του 
κτιρίου

Σχόλιο: Το εδάφιο περιπλέκει κάπως τα πράγματα. Ως εκ τούτου θα δημιουργήσει σύγχυση στους μηχανικούς με αποτέλεσμα την επόμενη μέρα εφαρμογής του νέου νόμου να χρειαστεί η έκδοση διευκρινιστικής εγκυκλίου
Πρόταση: Ο συνυπολογισμό στα ποσοστά υπερβάσεων όλων των αυθαίρετων χώρων που προσμετρούν πλέον στη δόμηση και την κάλυψη, χωρίς εξαιρέσεις
Εδάφιο δδ

Δηλαδή θα εξαιρούνται οριστικά της κατεδάφισης οι ημιυπαίθριοι χώροι την ώρα που δεν γνωρίζουμε αν τα κτίρια θα εξαιρεθούν οριστικά? Ποιο το νόημα? Νόημα έχει μόνο για τους ημιυπαίθριους χώρους που είναι στατικά ανεξάρτητοι. Εκτός και αν εννοείται ότι από το 60% των υπερβάσεων ποσοστό μέχρι 40% μπορεί να αναφέρεται σε υπερβάσεις που έχουν σαν αποτέλεσμα τη δημιουργία κλειστών χώρων. Ωστόσο οι αυθαίρετοι ημιυπαίθριοι χώροι προκαλούν, υπό προϋποθέσεις, μόνο υπέρβαση κάλυψης και όχι υπέρβαση δόμησης.
Πρόταση: Εναρμόνιση των ποσοστών με τις περιπτώσεις των κτιρίων που μπορούν να εξαιρεθούν από την κατεδάφιση. Επομένως το ποσοστό της υπέρβασης πρέπει να μειωθεί από 60% σε 40%. Στα ποσοστά υπερβάσεων πρέπει να συνυπολογίζονται όλοι οι αυθαίρετοι χώροι που προσμετρούν πλέον στη δόμηση και την κάλυψη, χωρίς εξαιρέσεις.
§ε
Εδάφιο ββ

Έτσι όπως διατυπώνεται προκύπτει ότι αυθαίρετες κατασκευές κατηγορίας 5 δεν μπορούν να μεταβιβαστούν προτού εξοφληθεί το ενιαίο ειδικό πρόστιμο, παρά την πρόβλεψη της §10 του άρθρου 83 για δυνατότητα μεταβίβασης ή σύστασης εμπράγματου δικαιώματος μετά την ολοσχερή εξόφληση του ενιαίου ειδικού προστίμου ή ποσοστού 30% αυτού, ή κατ εξαίρεση μετά την καταβολή του παραβόλου Είναι όντως αυτή πρόθεση του νομοθέτη?

Επίσης στην τελευταία πρόταση του εδαφίου, το άρθρο 89 αναφέρεται στις απαγορεύσεις υπαγωγής και όχι στις ΠΑΕΣ. Το άρθρο 73 από την άλλη αναφέρεται στις Περιοχές Αυξημένης Επιβάρυνσης Συντελεστή (Π.Α.Ε.Σ.).

Το πρόβλημα με τα εξ αδιαιρέτου συνιδιόκτητα γήπεδα σε εκτός σχεδίου περιοχές παραμένει διογκούμενο καθώς καταργείται η πρόβλεψη της §2 του άρθρου 34 του Ν.4315. Επίσης, είναι δύσκολο έως αδύνατο στις περιπτώσεις μεγάλου αριθμού συνιδιοκτητών να συνεννοηθεί το 65% των συνιδιοκτητών προκειμένου να ζητήσουν με αγωγή την σύσταση διηρημένων ιδιοκτησιών. Ακόμη προκύπτουν  τα εξής 2 προβλήματα:

α)
Δεν μπορεί να γίνει δήλωση για την ιδιοκτησία που θα περιέλθει στον καθένα συνιδιοκτήτη από τη στιγμή που καταργείται η πρόβλεψη της δυνατότητας υπαγωγής από έναν από τους συνιδιοκτήτες για το αυθαίρετο κτίσμα που κατέχει εφ’ όσον συνυποβληθεί μετά των λοιπών δικαιολογητικών και συμβολαιογραφικό προσύμφωνο συστάσεως διηρημένων ιδιοκτησιών
β)
Πρακτικά είναι αδύνατη η χορήγηση βεβαίωσης από μηχανικό για το σύνολο του οικοπέδου/γηπέδου προκειμένου να μεταγραφεί η σύσταση στο υποθηκοφυλακείο/κτηματολογικό γραφείο καθώς το πιθανότερο είναι να μην υποβληθούν δηλώσεις από όλους τους συνιδιοκτήτες για όλες τις αυθαίρετες κατασκευές του γηπέδου.

Δυστυχώς οι συνιδιοκτήτες τέτοιων ακινήτων παραμένουν εγκλωβισμένοι καθώς πρακτικά δεν έχουν τη δυνατότητα μεταβίβασης εν ζωή της περιουσίας τους.

Θα μπορούσε, υπό προϋποθέσεις, να μην απαιτείται βεβαίωση μηχανικού για τη μεταγραφή της σύστασης στο υποθηκοφυλακείο/κτηματολογικό γραφείο ώστε στη συνέχεια κάθε ιδιοκτήτης να προβαίνει στην τακτοποίηση της κάθετης ιδιοκτησίας του και στην περεταίρω μεταβίβασή της.

Σχόλιο: Η βεβαίωση μηχανικού θα αφορά το σύνολο του γηπέδου. Δηλαδή ο μηχανικός πρέπει να κάνει έλεγχο νομιμότητας σε όλα τα κτίρια του χωραφιού. Αυτό βέβαια είναι πρακτικά αδύνατο γιατί μεταξύ των κτιρίων συνήθως υπάρχουν και περιφράξεις. Ως εκ τούτου είναι αδύνατη η πρόσβαση από το μηχανικό σε όλες τις κατασκευές ώστε να κάνει τον έλεγχο. 

Πρόταση: Η σύσταση διηρημένων ιδιοκτησιών και η μεταγραφή της στα κτηματολογικά γραφεία/υποθηκοφυλακεία πραγματοποιείται χωρίς βεβαίωση μηχανικού υπό την προϋπόθεση ότι το ακίνητο αποτελεί συνιδιοκτησία 5 ή περισσότερων συνιδιοκτητών.

Σχόλιο: Με την πρόταση εξασφαλίζεται η δυνατότητα σύστασης διηρημένων ιδιοκτησιών η οποία θα δώσει τη δυνατότητα σε κάθε ιδιοκτήτη της ανεξάρτητης, πλέον, ιδιοκτησίας πώλησης ή μεταβίβασης της περιουσίας που του ανήκει. Ο κάθε μηχανικός θα έχει να κάνει με ένα κτίριο και όχι με το σύνολο των κτισμάτων που έχουν κατασκευαστεί στο γήπεδο. Με αυτό τον τρόπο απεγκλωβίζονται οι συνιδιοκτήτες από την ομηρία. Από την άλληγ με τη δικλείδα ασφαλείας της παρουσίας τουλάχιστον 5 συνιδιοκτητών εξασφαλίζεται η εξαίρεση από την παρέκκλιση των ιδιοκτητών που επιθυμούν να συστήσουν ανεξάρτητες ιδιοκτησίες με αποφυγή του κάβου του ελέγχου νομιμότητας.
§5
Η προϋπόθεση του εδαφίου β) ουσιαστικά καθίσταται ανενεργή για τις οριζόντιες ιδιοκτησίες που εκτείνονται σε έναν όροφο και οι οποίες αποτελούν την πλειοψηφία.

Σχόλιο: Το εδάφιο β) δεν έχει και πολύ νόημα. Μήπως υπονοεί όλους τους ορόφους του κτιρίου? Αν υπονοεί κάτι τέτοιο τότε θα πρέπει να χρησιμοποιηθεί διαζευκτικό «ή» και όχι και. Διαφορετικά η διάταξη θα καταστεί ανενεργή γιατί η ίδια αυθαιρεσία μπορεί να υπάρχει από την κατασκευή του κτιρίου αλλά να μην επαναλαμβάνεται σε όλους τους ορόφους του κτιρίου λόγω διαφορετικής διαμόρφωση μεταξύ των ορόφων ή ακόμα και διαφορετικού περιγράμματος (οπισθοχώρηση του κτιρίου στους πάνω ορόφους λόγω ανέγερσής του σε στενό δρόμο όπου επιτρέπονται ψηλά κτίρια).

§η
Θα πρέπει να αποσυνδεθεί η μελέτη στατικής επάρκειας από τη δήλωση υπαγωγής αυθαίρετων κατασκευών τουλάχιστον για τα κτίρια σπουδαιότητας Σ2. Ας δοθούν κίνητρα στους πολίτες προκειμένου να προβούν σε έλεγχο της στατικής επάρκειας και σε εργασίες στατικής ενίσχυσης των κατασκευών τους σε μεταγενέστερο στάδιο. 

Στην παρούσα φάση ας εξακολουθήσει να γίνεται ο προσεισμικός έλεγχος μέσω του Δελτίου Δομικής Τρωτότητας. Ανάλογα με το αποτέλεσμα του ελέγχου να δίνεται κίνητρο στον ιδιοκτήτη για να προβεί σε πιο εμπεριστατωμένο έλεγχο της κατασκευή. Για παράδειγμα, μείωση ή ακόμα και αναστολή είσπραξης του ΕΝΦΙΑ για ορισμένα χρόνια σε περίπτωση που προβεί σε περεταίρω ελέγχους και σε εργασίες ενίσχυσης κατασκευής για την οποία από το Δελτίο Δομικής Τρωτότητας (ΔΕΔΟΤΑ) προκύπτει μέση ή υψηλή προτεραιότητα για περεταίρω έλεγχο.
Σχόλιο: Το ΔΕΔΟΤΑ δίνει μία εικόνα για την ανάγκη πιο εμπεριστατωμένου ελέγχου της κατασκευής. Αν από το ΔΕΔΟΤΑ προκύπτει μέση ή υψηλή προτεραιότητα για περεταίρω έλεγχο του κτιρίου τότε η πολιτεία θα πρέπει να επεμβαίνει και να «τιμωρεί» τους ιδιοκτήτες για την αδιαφορία τους να προβούν σε πιο εμπεριστατωμένο έλεγχο, δίνοντας ένα εύλογο χρονικό διάστημα ανταπόκρισης. Όταν ο ιδιοκτήτης ή οι συνιδιοκτήτες του κτιρίου θα προβαίνουν σε περεταίρω ελέγχους της κατασκευής και στις προτεινόμενες ενισχύσεις τότε το κράτος θα τον/τους επιδοτεί μέσω της μείωσης στον ΕΝΦΙΑ ή και της κατάργησής του για κάποιο χρονικό διάστημα
Εάν δεν αποσυνδεθεί η υπαγωγή αυθαιρέτων από τη μελέτη στατικής επάρκειας τότε, είτε θα παρατηρηθούν φαινόμενα αισχροκέρδειας σε βάρος των ιδιοκτητών με μελέτες που δε θα ανταποκρίνονται στην πραγματικότητα, είτε οι ιδιοκτήτες δε θα ανταποκριθούν ση ρύθμιση λόγω του αυξημένου κόστους για την εκπόνηση μελέτης.
Σχόλιο: Τα φαινόμενο αισχροκέρδειας θα παρατηρηθεί από ορισμένους μηχανικούς οι οποίοι θα υπόσχονται την εκπόνηση της μελέτης στατικής επάρκειας με χαμηλό κόστος και στο τέλος είτε δε θα συντάσσουν τη μελέτη, αφήνοντας εκτεθειμένους τους ιδιοκτήτες, είτε θα συντάσσουν μία μελέτη ίδια για όλες τις περιπτώσεις η οποία θα δείχνει ότι το κτίριο επαρκεί, δηλαδή θα δείχνει μια εικονική πραγματικότητα! Επίσης υπάρχει ο κίνδυνος της απόκρυψης αυτής της απαίτησης από τον ιδιοκτήτη κατά το κλείσιμο της συμφωνίας με αποτέλεσμα να παρουσιάζεται σε μεταγενέστερο στάδιο της δήλωσης υπαγωγής με απαίτηση υψηλών ποσών για την εκπόνηση της μελέτης στα οποία ενδεχομένως ο ιδιοκτήτης να μην μπορεί να ανταποκριθεί. Αυτό θα έχει σαν αποτέλεσμα τον εγκλωβισμό του καθώς θα έχει δηλώσει την αυθαίρετη κατασκευή χωρίς να έχει τη δυνατότητα να την περαιώσει!

Η μελέτη στατικής επάρκειας είναι μία ιδιαίτερα απαιτητική μελέτη που δεν μπορεί να συνταχθεί από όλους τους πολιτικούς μηχανικούς. Καταρχήν χρειάζεται λογισμικό που σήμερα ελάχιστα γραφεία διαθέτουν. Επίσης για να συνταχθεί η μελέτη απαιτείται η λήψη δειγμάτων υλικών από το κτίριο και η πραγματοποίηση εργαστηριακών μετρήσεων και ελέγχων των δειγμάτων. Για την ακριβή αποτύπωση του οπλισμού στα δομικά στοιχεία οπλισμένου σκυροδέματος απαιτείται εξοπλισμός που μόνο μεγάλα γραφεία διαθέτουν. Αυτό σημαίνει ότι στο κτίριο πρέπει να γίνουν διερευνητικές εργασίες που συνεπάγονται την προσωρινή απομάκρυνση των χρηστών. Επίσης, είναι μία μελέτη που απαιτεί μεγάλο κόστος για να γίνει σωστά. Επομένως αν και διαφημίζεται η μείωση των προστίμων, το τελικό κόστος θα είναι σαφώς υψηλότερο σε σχέση με τους προηγούμενους νόμους. 
Επίσης ποιους κανονισμούς θα πρέπει να ικανοποιεί η μελέτη? Τους ισχύοντες ή εκείνους που ίσχυαν κατά το χρόνο τέλεσης της αυθαίρετης κατασκευής? Σε περίπτωση που βάσει μελέτης προκύπτει ότι το κτίριο δεν επαρκεί στατικά θα πρέπει να προτείνονται ενισχύσεις. Τις ενισχύσεις αυτές ο ιδιοκτήτης θα είναι υποχρεωμένος να τις υλοποιήσει? Εάν υποχρεωθεί να τις υλοποιήσει τότε αυξάνεται ακόμα περισσότερο το τελικό κόστος υπαγωγής. Τι θα γίνεται στις περιπτώσεις που δεν υλοποιεί τις εργασίες ενίσχυσης? Θα εκπίπτει η υπαγωγή και το κτίριο θα καθίσταται αυθαίρετο?
Σχόλιο: Κανονικά η μελέτη πρέπει να πραγματοποιηθεί σύμφωνα με τον (Καν.Επε.). Σύμφωνα με τον κανονισμό αυτό απαιτούνται διερευνητικές τομές στους κόμβους του κτιρίου, γεγονός που σημαίνει ότι οι χρήστες του κτιρίου θα πρέπει να απομακρυνθούν για ακόμη περισσότερο καιρό. Επίσης σε πολυώροφες οικοδομές με πολλά διαμερίσματα οι ιδιοκτήτες των άλλων διαμερισμάτων αποκλείεται να επιτρέψουν την πραγματοποίηση τέτοιων εργασιών στο διαμέρισμά τους. Θα πρέπει προηγουμένως να υπάρξει ενημέρωση. Μόνο αν δουν αύξηση του λογαριασμού (π.χ. αυξημένος ΕΝΦΙΑ) πρόκειται να συναινέσουν γιατί θα γνωρίζουν ότι μόνο με τη συναίνεσή τους θα πετύχουν μείωση ή και μηδενισμό του λογαριασμού. Επίσης οι εργασίες στατικής ενίσχυσης είναι ιδιαίτερα ακριβές. Ακόμα, από τη μελέτη στατικής επάρκειας μπορεί να προκύψει η απαίτηση ενίσχυσης στοιχείων του κτιρίου που βρίσκονται σε άλλο διαμέρισμα. Πολύ δύσκολα  θα συναινέσουν οι ιδιοκτήτες των άλλων διαμερισμάτων για την πραγματοποίηση των εργασιών αυτών!
Ακόμη, κλονίζεται για άλλη μια φορά η εμπιστοσύνη του Έλληνα πολίτη απέναντι στη δημόσια διοίκηση και τους μηχανικούς καθώς θα πρέπει να ξαναβάλει το χέρι στην τσέπη για εκπόνηση μελέτης στατικής επάρκειας ενώ γνώριζε ότι το αυθαίρετό του ήταν πλέον «τακτοποιημένο» με την υπαγωγή του στους προηγούμενους νόμους. Ενώ, δηλαδή, γνώριζε ότι η δουλειά του είχε τελειώσει προκύπτει μία εκκρεμότητα για την οποία δεν ήταν εκ των προτέρων ενήμερος.

Σε περίπτωση που ο νομοθέτης επιμένει για τις μελέτες στατικής επάρκειας τότε στις εξαιρέσεις θα πρέπει να συμπεριληφθούν ποσοστά για αυθαίρετες προσθήκες κατ’ επέκταση στατικά εξαρτημένες με το νόμιμο τμήμα του κτιρίου καθώς και διαφοροποιήσεις του περιγράμματος του κτιρίου , που έχουν σαν αποτέλεσμα την αλλαγή του φέροντα οργανισμού του, κάτω από τα οποία δε θα απαιτείται εκπόνηση μελέτης στατικής επάρκειας. Προκειμένου να αποφευχθεί η συγκεκριμενοποίηση περιπτώσεων, που θα οδηγήσει σε σύγχυση, θα μπορούσε να οριστεί ένα μέγιστο ποσοστό υπέρβασης της σεισμικής τέμνουσας που προκαλεί η αυθαίρετη κατασκευή, πέρα από το οποίο θα απαιτείται η εκπόνηση μελέτης στατικής επάρκειας.
Το παράδοξο, βέβαια, είναι ότι όλα τα κτίρια πριν του 1975 και πολλά που κατασκευάστηκαν την περίοδο 1975-1983, τα οποία έχουν κατασκευαστεί με το αρχικό ΒΔ του 1959, που ήταν αρκετά επιεικές, εξαιρούνται από την εκπόνηση μελέτης στατικής επάρκειας, την ώρα που τα συγκεκριμένα κτίρια και ειδικότερα όσα διαθέτουν πυλωτή, χρήζουν άμεσου ελέγχου.
Επίσης θα πρέπει να δοθεί απάντηση για τις περιπτώσεις στατικά εξαρτημένων αυθαίρετων κατασκευών κατηγορίας 4 ή 5, για τις οποίες απαιτείται εκπόνηση μελέτης στατικής επάρκειας, σε αυθαίρετες κατασκευές κατηγορίας 1, για τις οποίες δεν απαιτείται μελέτη. Κανονικά θα πρέπει να ελεγχθεί η στατική επάρκεια και των 2 κατασκευών, παρά τα αντιθέτως οριζόμενα για τις αυθαίρετες κατασκευές κατηγορίας 1.

§5
Είναι δυνατόν για τις παραβάσεις που δεν αντιστοιχίζονται σε επιφάνεια χώρου (π.χ. αυθαίρετοι ημιυπαίθριοι χώροι) να εξετάζεται η απαίτηση υποβολής μελέτης στατικής επάρκειας αλλά να μην απαιτείται η προσκόμιση αρχιτεκτονικών σχεδίων? Θα πρέπει να γίνει διαχωρισμός καθώς για την αλλαγή χρήσης που εμπίπτει στη συγκεκριμένη διάταξη θα πρέπει να κατατίθενται και σχέδια.

Για να μη χρειαστεί η έκδοση διευκρινιστικής εγκυκλίου, όπως έγινε με το Ν.4178/13, θα πρέπει να μην ενδιαφέρει το είδος της αλλαγής χρήσης, δηλαδή αν έγινε αλλαγή από βοηθητική ή κύρια σε βοηθητική ή κύρια αλλά μόνο αν η αλλαγή χρήσης συνεπάγεται υπέρβαση δόμησης. Βάσει κτιριοδομικού κανονισμού και ΓΟΚ 85, υπάρχουν χώροι βοηθητικής χρήσης που προσμετρούν στη δόμηση, όπως αποθήκες που δε βρίσκονται στο υπόγειο και ισόγειοι κλειστοί χώροι στάθμευσης που προβλέπονται από οικοδομικές άδειες οι οποίες εκδόθηκαν μετά τις 2 Ιουλίου 2009.
§6
Ανάλογη πρόβλεψη για τους μειωτικούς συντελεστές πρέπει να υπάρξει και για τους βοηθητικούς, βάσει του κτιριοδομικού κανονισμού, χώρους χωρίς περιορισμό επιφάνειας και ορόφου


Σχόλιο: Δεν είναι δυνατόν η αποθήκη να πληρώνει ίδιο πρόστιμο με την κατοικία. Τόσο στο παράρτημα Α του Ν.4178 όσο και στο παράρτημα Α του νσ Τσιρώνη, ο μειωτικός συντελεστής εφαρμόζεται μόνο για βοηθητικούς χώρους έως 50m² και υπό την προϋπόθεση ότι βρίσκονται στο ισόγειο
§8
Σε περίπτωση που από τη διαφορετική διαμερισμάτωση δεν επέρχεται τροποποίηση μηχανολογικών εγκαταστάσεων, η διαφορετική διαμερισμάτωση θα θεωρείται νόμιμη; Και πως θα κρίνει ο μηχανικός εάν έχει επέλθει τροποποίηση μηχανολογικών εγκαταστάσεων στις περιπτώσεις αδειών που δεν απαιτούνταν η προσκόμιση μελετών για τις μηχανολογικές εγκαταστάσεις; Μάλλον θα πρέπει να σβηστεί το εδάφιο «αν έχει επιφέρει τροποποίηση των μηχανολογικών εγκαταστάσεων».
§9
Από τη στιγμή που η θέση στάθμευσης τηρεί τις απαιτούμενες διαστάσεις για ποιο λόγο να ενδιαφέρει η χωροθέτηση; 

§12
Από τις περιπτώσεις ικανοποίησης στεγαστικών αναγκών πρέπει να αφαιρεθεί το δικαίωμα κυριότητας σε αδόμητο οικόπεδο καθώς θα ικανοποιήσει στεγαστικές ανάγκες εφόσον δομηθεί Επίσης, είναι αδύνατο π.χ. μηχανικός στη Θράκη να εξετάσει την οικοδομησιμότητα οικοπέδου που φαίνεται στο Ε9 του αιτούντα και το οποίο βρίσκεται π.χ στην Καλαμάτα. 

Σχόλιο: Εάν η οικογένεια έχει οικόπεδο που χτίζει 400m² τότε δε δικαιούται την έκπτωση της κύριας και μοναδικής κατοικίας. Μα πως θα ικανοποιεί το οικόπεδο τις στεγαστικές ανάγκες από τη στιγμή που είναι αδόμητο? Θα πρέπει πρώτα να κατασκευαστεί η κατοικία που θα πληροί τις στεγαστικές ανάγκες. Επίσης δεν πρέπει να έχουμε στο νου μας την πολεοδομία Αθηνών που στέλνει στον ενδιαφερόμενο όρους δόμησης με ένα email. Η πολεοδομία Αθηνών είναι η ΕΞΑΙΡΕΣΗ ΣΤΟΝ ΚΑΝΟΝΑ ο οποίος υπαγορεύει ότι για την αναζήτηση όρων δόμησης σε άλλη περιοχή στην οποία δε δραστηριοποιείται ο μηχανικός απαιτείται σημαντική εργασία σε κόπο και χρόνο

Επίσης στην περίπτωση της κύριας και μοναδικής κατοικίας για την ικανοποίηση των στεγαστικών αναγκών πρέπει να εξετάζεται η κάθε κατοικία μεμονωμένα και όχι το άθροισμα των επιφανειών των ακινήτων που κατέχουν.

Πρόταση: Να εξετάζεται αν υπάρχει άλλη κατοικία επιφάνειας που ικανοποιεί τις στεγαστικές ανάγκες και όχι το άθροισμα των κατοικιών που τους αντιστοιχούν


Παράδειγμα: Έστω ζεύγος χωρίς προστατευόμενα μέλη το οποίο πέρα από την κατοικία στην οποία διαμένει, διαθέτει και 2 γκαρσονιέρες 50m² και 30m² (άθροισμα 80m²). Σε αυτή την περίπτωση η κατοικία στην οποία διαμένει πρέπει να θεωρείται κύρια και μοναδική καθώς καμία από τις άλλες 2 κατοικίες που διαθέτει το ζεύγος δεν ικανοποιεί από μόνη της τις στεγαστικές του ανάγκες, παρ’ όλο που και οι δύο αθροιστικά ικανοποιούν τις στεγαστικές ανάγκες του ζεύγους
Άρθρο 102

§2γ
Η μελέτη στατικής επάρκειας δεν είναι μία μελέτη όπως εκείνη της αποτύπωσης αρχιτεκτονικών που μπορεί να γίνει άμεσα. Απαιτεί λήψη δειγμάτων των δομικών υλικών του φέροντα οργανισμού της κατασκευής, εργαστηριακούς ελέγχους και εκπόνηση μελέτης με ανελαστικές μεθόδους ανάλυσης. Δεν έχει καμία σχέση με το σχεδιασμό καινούριας κατασκευής. Γι’ αυτό και πολύ σωστά στην §η του άρθρου 99 δίνεται χρονικό περιθώριο 3 ετών για υποβολή μελέτης στατικής επάρκειας στα κτίρια σπουδαιότητας Σ3 και Σ4 και 5 ετών στα κτίρια σπουδαιότητας Σ2.


Ωστόσο προβλέπεται η χορήγηση επιπλέον έκπτωσης 10% για τις περιπτώσεις υποβολής μελέτης στατικής επάρκειας ταυτόχρονα με τη δήλωση υπαγωγής. Το κίνητρο αυτό, θα έχει σα συνέπεια τη σύνταξη μελετών που δε θα ανταποκρίνονται στην πραγματικότητα και ειδικότερα στα αυθαίρετα που θα υπαχθούν κατά το 1ο εξάμηνο εφαρμογής του νόμου, για τα οποία δίνεται επιπλέον έκπτωση 20%.


Σχόλιο: Ελλοχεύει ο κίνδυνος ύπαρξης μίας μελέτης από κάθε μηχανικό την οποία θα υποβάλλει σε όλες τις περιπτώσεις και η οποία θα δείχνει ότι το κτίριο επαρκεί, δηλαδή θα δείχνει μια εικονική πραγματικότητα! Εδώ ο κίνδυνος είναι ακόμα μεγαλύτερος λόγω της απαίτησης για ταχύτατη εκπόνηση της μελέτης. 

Πρόταση: Το ίδιο κίνητρο με τη μείωση του 10% να δοθεί για τις περιπτώσεις που η μελέτη υποβληθεί εντός της 5ετίας για κτίρια σπουδαιότητας Σ2 και εντός 3ετίας για κτίρια σπουδαιότητας Σ3 , υπό την προϋπόθεση ότι θα γίνει αποδεκτή η πρόταση αποσύνδεσης της μελέτης στατικής επάρκειας από τις δηλώσεις υπαγωγής αυθαιρέτων
§4
Η ίδια διάταξη θα ισχύει και για τις ήδη εντοπισμένες περιπτώσεις αυθαιρέτων για τις οποίες έχει συνταχθεί έκθεση αυτοψίας;

Σχόλιο: Αν ισχύει κάτι τέτοιο τότε ενδέχεται τα πρόστιμα για τα ήδη εντοπισμένα αυθαίρετα να είναι μεγαλύτερα σε σχέση με τους προηγούμενους νόμους (Ν. 4014/11 και Ν.4178/13). 

Πρόταση: Να καταστεί σαφές ότι πρόκειται για αυθαίρετα που εντοπίζονται μετά την ισχύ του νόμου
Άρθρο 103
§3
Από τη διατύπωση προκύπτει ότι για όλα τα ακίνητα στη Θράκη μόνιμων κατοίκων της Θράκης καταβάλλεται ποσοστό 20% του ενιαίου ειδικού προστίμου και όχι μόνο για την κύρια κατοικία. Είναι όντως αυτή η πρόθεση των συντακτριών του νσ? Εάν δεν είναι τότε το εδάφιο «και για τα ακίνητα αυτών στη Θράκη» είναι περιττό, καθώς η κύρια κατοικία μόνιμου κάτοικου Θράκης δεν μπορεί να βρίσκεται εκτός Θράκης!
Άρθρο 106

§1α)
Από τη στιγμή που κατά την έκδοση άδειας κατεδάφισης δε θα απαιτείται πλέον η προσκόμιση στοιχείων νομιμότητας κτιρίου, σύμφωνα με την §2 του άρθρου 40 για ποιο λόγο έχει παραμείνει η απαίτηση πληρωμής παραβόλου για τα αυθαίρετα που πρόκειται να κατεδαφιστούν? Θεωρείτε ότι υπάρχει περίπτωση να υπάρξει αυθαιρετούχος που θα προτιμήσει να πληρώσει το παράβολο προκειμένου να αποφύγει την έκδοση άδειας κατεδάφισης, σύμφωνα με το εδάφιο 3γ του άρθρου 29?

Σχόλιο: Η απαίτηση πληρωμής του παράβολου προβλέπεται στο Ν.4178/13 καθώς για την κατεδάφιση κτιρίου η ΥΔΟΜ ελέγχει τη νομιμότητά του! Πλέον με την §2 του άρθρου 40 για την έκδοση άδειας κατεδάφισης κτιρίου δεν απαιτείται η προσκόμιση αποδεικτικών στοιχείων νομιμότητας των υφιστάμενων κτισμάτων, το οποίο είναι λογικό και απόλυτα σωστό! Επομένως ποιο το νόημα να παραμένει η πρόβλεψη πληρωμής παραβόλου για την κατεδάφιση του αυθαιρέτου?
§3
Η δυνατότητα αυτή πρέπει να προβλεφθεί και για τις αυθαίρετες κατασκευές πριν τις 28.7.2011, που θα κατεδαφιστούν από τους ιδιοκτήτες και για τις οποίες έχουν βεβαιωθεί πρόστιμα ανέγερσης και διατήρησης στην αρμόδια φορολογική αρχή και δεν έχει εκδοθεί αμετάκλητη δικαστική απόφαση για την κατεδάφισή τους, καθώς και να διευκρινιστεί ότι στις περιπτώσεις αυτές δεν εξετάζεται η τήρηση των προϋποθέσεων του άρθρου 89 του νόμου, δεδομένου ότι προστατεύεται το περιβάλλον µε την κατεδάφιση που θα πραγματοποιηθεί. Ωστόσο, δημιουργείται κατάφορη αδικία σε σχέση με όσους έχουν αυθαιρετήσει μετά τις 28.7.2011. Οι τελευταίοι μετά την κατεδάφιση εντός 30 ημερών δεν οφείλουν τίποτα! Οι πρώτοι για να διαγράψουν πρόστιμα πέρα από την κατεδάφιση πρέπει να πληρώσουν 500€ μη συμπεριλαμβανομένων των εξόδων μηχανικού! 
Άρθρο 107

§1
Η δυνατότητα μεταβίβασης των νόμιμων τμημάτων κτισμάτων που λειτουργικά δεν τελούν σε σχέση με την αυθαίρετη κατασκευή θα επιτευχθεί μόνο στην περίπτωση που η βεβαίωση μηχανικού του άρθρου 83 αναφέρεται σε κτίσματα και όχι σε ακίνητα. Με τις υπάρχουσες διατυπώσεις δεν είναι δυνατή η έκδοση βεβαίωσης μηχανικού σε ακίνητο (οικόπεδο/γήπεδο) χωρίς σύσταση ιδιοκτησίας με νόμιμα και αυθαίρετα κτίσματα, καθώς η βεβαίωση αφορά το ακίνητο και όχι τα κτίσματα.


Σχόλιο: Παρά τα αντιθέτως οριζόμενα, η διατύπωση του κειμένου της βεβαίωσης μηχανικού απαγορεύει τη μεταβίβαση των νόμιμων κτιρίων του ακινήτου όταν δεν υπάρχει σύσταση διηρημένων ιδιοκτησιών. Αυτό μπορεί να επιτευχθεί μόνο εάν σταματήσει το κείμενο της βεβαίωσης να είναι προκαθορισμένο. 


Σχόλιο: Παρά τα αντιθέτως οριζόμενα στην παράγραφο εάν χορηγηθεί ρεύμα σε ένα ακίνητο (οικόπεδο/γήπεδο) π.χ. για αρδευτική χρήση ή σε ένα κτίριο του ακινήτου που είναι νόμιμο η πράξη έχει δείξει ότι και τα αυθαίρετα κτίσματα που θα ανεγερθούν στο ακίνητο θα συνδεθούν παράνομα με τα δίκτυα κοινής ωφέλειας μέσω της αρχικής παροχής. Βέβαια, υπάρχουν και περιπτώσεις που αυθαίρετα κτίσματα ρευματοδοτούνται από γειτονικά κτίρια. 

Πρόταση: Επιβολή διακοπής της σύνδεσης από τα δίκτυα κοινής ωφέλειας και των νόμιμων κτισμάτων του ακινήτου σε περίπτωση εντοπισμού αυθαίρετων κτιρίων που ρευματοδοτούνται από τα νόμιμα μέχρι τη νομιμοποίηση ή απομάκρυνση των αυθαιρέτων
§4
Μήπως τα δικαιολογητικά πρέπει να υποβάλλονται στο τοπικό παρατηρητήριο τα οποία θα έχουν πλέον την αρμοδιότητα διαχείρισης των αυθαιρέτων?
§5
Πέρα από τις αναφερόμενες εργασίες οι οποίες θα επιτρέπονται στα αυθαίρετα που υπάγονται στις διατάξεις του νόμου χωρίς να έχουν εξαιρεθεί οριστικά της κατεδάφισης ή να διαθέτουν στατική επάρκεια θα πρέπει να οριστούν και εργασίες που μπορούν να πραγματοποιηθούν στα αυθαίρετα που θα υπαχθούν στο νόμο ή που έχουν υπαχθεί σε άλλους νόμους, τα οποία θα εξαιρεθούν οριστικά της κατεδάφισης και θα διαθέτουν στατική επάρκεια. 

Πρόταση: Επιτρέπονται όλες οι κατά νόμο προβλεπόμενες εργασίες μετά από έκδοση της προβλεπόμενης διοικητικής πράξης, για τα αυθαίρετα που θα υπαχθούν στον παρόντα νόμο, ή που έχουν υπαχθεί σε προηγούμενους νόμους, υπό την προϋπόθεση ότι έχουν εξαιρεθεί οριστικά της κατεδάφισης και διαθέτουν στατική επάρκεια. 

Σχόλιο: Δίνεται επιπλέον κίνητρο στους πολίτες να προβούν σε σύνταξη μελέτης στατικής επάρκειας και υλοποίηση των απαραίτητων εργασιών στατικής ενίσχυσης καθώς και να ολοκληρώσουν τις προβλεπόμενες διαδικασίες οριστικής εξαίρεσης από την κατεδάφιση στις περιπτώσεις αυθαιρέτων κατηγορίας 5, όπου αυτό είναι εφικτό.
§8
Από τη στιγμή που η αλλαγή χρήσης γίνεται με έκδοση οικοδομικής άδειας προκύπτει πρόβλημα με το άρθρο 23 του Ν.4067/12 για τις περιπτώσεις αυθαιρέτων που δεν εξαιρούνται οριστικά της κατεδάφισης. Επομένως τα δηλωμένα αυθαίρετα που δεν εξαιρούνται οριστικά από την κατεδάφιση πρέπει να αποκλειστούν από τη δυνατότητα αλλαγής χρήσης για να μην προκαλείται σύγχυση σε σχέση με τα οριζόμενα στο άρθρο 23 του Ν.4067. Επίσης, πρέπει να εξαιρεθεί η δυνατότητα αλλαγής χρήσης για τις περιπτώσεις που η αλλαγή συνεπάγεται αύξηση του συντελεστή δόμησης. Διαφορετικά, δίνεται η δυνατότητα αλλαγής χρήσης αυθαίρετων υπόγειων χώρων βοηθητικής χρήσης που έχουν υπαχθεί στους Ν.4014, 4178 και στον παρόντα σε χώρους κύριας χρήσης ενώ κάτι τέτοιο απαγορεύεται σε νομίμως υφιστάμενα υπόγεια βοηθητικής χρήσης.

§9
Από τη στιγμή που η βεβαίωση χώρου κύριας χρήσης χορηγείται από ιδιώτη μηχανικό ποιο το νόημα της πρόβλεψης της §3 του άρθρου 105 για λήψη βεβαίωσης χώρου κύριας χρήσης από την αρμόδια ΥΔΟΜ?
ΕΙΔΙΚΕΣ ΠΕΡΙΠΤΩΣΕΙΣ ΑΥΘΑΙΡΕΤΩΝ ΠΟΥ ΕΧΟΥΝ ΣΥΝΤΕΛΕΣΘΕΙ ΠΡΙΝ ΤΗΝ 28.7.2011
Άρθρο 112

Πρόταση: Επικαιροποίηση της υπουργικής απόφασης των στάσιμων οικισμών καθώς από το 1983 που εκδόθηκε μέχρι σήμερα έχουν αλλάξει τα χαρακτηριστικά πολλών οικισμών. Αντί έκδοσης νέας ΥΑ μπορεί να θεωρούνται ως στάσιμοι οι οικισμοί που έχουν οριστεί ως τέτοιοι με αποφάσεις Νομάρχη με τις οποίες έχουν οριοθετηθεί και κατηγοριοποιηθεί οικισμοί. Όσο για τους οικισμούς που προϋφίστανται του 1923 και δε διαθέτουν εγκεκριμένα όρια αποτελεί μέσω πίεσης προς τους Δημάρχους προκειμένου να ολοκληρώσουν κάποια στιγμή τις διαδικασίες. 

Σχόλιο: Δε νοείται εν έτει 2017 η ύπαρξη οικισμών χωρίς εγκεκριμένο όριο. Σε αυτές τις περιπτώσεις, για τη δόμηση ακινήτων απαιτείται προηγουμένως η αυτοψία της ΥΔΟΜ. Δεν είναι λίγες οι περιπτώσεις που το ίδιο αίτημα το οποίο υποβλήθηκε στην ίδια υπηρεσία από διαφορετικούς όμως  ενδιαφερόμενους (μηχανικούς) έτυχε διαφορετικής αντιμετώπισης. Πρόκειται για περιπτώσεις όπου εντοπίζοντας κατά το παρελθόν έντονα τα φαινόμενα διαφθοράς και διαπλοκής κατά την επικοινωνία δημόσιων αρχών και πολιτών
Επίσης πρέπει να δίνεται η δυνατότητα υπαγωγής με μία αίτηση και άρα καταβολής παραβόλου 250€ για το σύνολο των κτισμάτων και για τις περιπτώσεις όπου έχει συσταθεί οριζόντια ή κάθετη ιδιοκτησία υπό την προϋπόθεση ότι κάτι τέτοιο επιθυμούν οι ιδιοκτήτες των αυτοτελών ιδιοκτησιών.

Σχόλιο: Πρόκειται για κίνηση η οποία θα πείσει τον κόσμο ότι ο νόμος δεν αποσκοπεί στην είσπραξη χρημάτων αλλά στην αποκατάσταση της νομιμότητας και του φυσικού περιβάλλοντος με το μικρότερο δυνατό κόστος. 
Σχόλιο: Από τα απαιτούμενα δικαιολογητικά λείπει η απαίτηση για μελέτη στατικής επάρκειας. Δηλαδή το Υπ.Εν. θεωρεί ότι οι κάτοικοι των στάσιμων οικισμών καθώς και οι ιδιοκτήτες κτιρίων σε τέτοιους οικισμούς είναι πολίτες δεύτερης κατηγορίας και ως εκ τούτου δεν είναι απαραίτητο τα κτίρια τους να είναι ασφαλή? Γιατί αυτές οι περιπτώσεις να εξαιρούνται από την απαίτηση για εκπόνηση μελέτης στατικής επάρκειας?
Άρθρο 114

§1
Στο τελευταίο εδάφιο αναφέρεται περίπτωση κ η οποία δεν αντιστοιχίζεται με καμία από τις περιπτώσεις που αναφέρονται παραπάνω στην παράγραφο.

§3
Μάλλον κατά παρέκκλιση του άρθρου 89
Άρθρο 115

§1
Στις εργατικές κατοικίες υπάρχουν 2 ειδών αυθαίρετες κατασκευές:


α)
Αυθαίρετες κατασκευές που έγιναν από τον ίδιο τον ΟΕΚ, πριν την απόδοση 
των κατοικιών στους δικαιούχους


β)
Αυθαίρετες κατασκευές που πραγματοποίησαν οι δικαιούχοι εκ των υστέρων


Επομένως για τις κατασκευές της κατηγορίας α) δεν θα οφείλεται κανένα παράβολο και πρόστιμο, σύμφωνα με το πνεύμα της §2, ενώ για τις αυθαίρετες κατασκευές της κατηγορίας β) δεν θα πρέπει να υπάρχει κάποια εξαίρεση σε σχέση με τους υπόλοιπους ιδιοκτήτες αυθαίρετων κατασκευών.


Σχόλιο: Υπάρχει αδικία για τους υπόλοιπους ιδιοκτήτες αυθαιρέτων που δεν έχουν το προνόμιο να διαθέτουν αυθαίρετη κατασκευή σε εργατική κατοικία. Προκειμένου να απαλειφθεί η αδικία αυτή θα πρέπει να καταργηθεί η πρόβλεψη της §1.

§2
Για ποιο λόγο μπαίνουν οι περιορισμοί αυτοί?

Πρόταση: Δυνατότητα υπαγωγής χωρίς παράβολο και χωρίς πρόστιμο για όλες τις αυθαίρετες κατασκευές που διέθεταν τα διαμερίσματα πριν την απόδοσή τους στους δικαιούχους.


Σχόλιο: Δεν ευθύνονται οι δικαιούχοι για τις αυθαιρεσίες του πρώην ΟΕΚ, παρά μόνο για αυτές που δημιούργησαν οι ίδιοι οι δικαιούχοι.
Άρθρο 116

§2γ
Προφανώς αναφέρεται σε άλλη παράγραφο και άρθρο και όχι στην §7 του άρθρου 107 που αναφέρεται στα δικαιολογητικά που πρέπει να προσκομιστούν για χώρους που διατηρούνται σύμφωνα με τους Ν.3775, Ν.3843, Ν.4014, Ν.4178 και τον παρόντα

§9
Στο Ν.3028/02 δεν προβλέπονται νομιμοποιήσεις κτισμάτων στις περιοχές που προστατεύονται από τις διατάξεις του. Αυτό πιθανότατα να έχει σαν συνέπεια την απόρριψη όλων των αιτήσεων υπαγωγής από τα Τοπικά Συμβούλια. Πρέπει να συμπληρωθεί η δυνατότητα νομιμοποίησης στις διατάξεις του Ν.3028/02.


Επίσης πρέπει να συγκεκριμενοποιηθεί η διάταξη «καθώς και για αυθαίρετες κατασκευές ή χρήσεις που βρίσκονται στο άμεσο περιβάλλον  μνημείου.». Τι νοείται σαν άμεσο περιβάλλον μνημείου? Τα κτίσματα στα οικόπεδα που είναι όμορα του οικοπέδου στο οποίο βρίσκεται το μνημείο? Κάτι ευρύτερο?
§10
Η ενιαία αυτή επιτροπή να εξετάζει και την περίπτωση διατηρητέων κτιρίων τα οποία βρίσκονται είτε σε έκταση προστατευόμενη μόνο από τις διατάξεις του Ν.3028/2002, είτε σε έκταση προστατευόμενη μόνο από τις διατάξεις του άρθρου 6 του ν 4067/2012, είτε σε έκταση πολλαπλώς χαρακτηρισμένη και προστατευόμενη τόσο από τις διατάξεις του ν. 3028/2002 όσο και του άρθρου 6 του ν 4067/2012.


Σχόλιο: Με την παραπάνω πρόταση μειώνεται η γραφειοκρατία καθώς θα απαιτείται η γνωμοδότηση μιας ενιαίας επιτροπής
Άρθρο 117 
§1α)
Εδάφιο ζζ

Επανέρχεται το δελτίο δομικής τρωτότητας τη στιγμή που δε συμπεριλαμβάνεται στα δικαιολογητικά του άρθρου 99. Λογικά το εδάφιο πρέπει να διαγραφεί
§3
Πρέπει να γίνει μνεία και για τα δικαιολογητικά της §1α) εκτός και αν για αυτές τις περιπτώσεις ο νομοθέτης απαιτεί την ολοκλήρωση της εξέτασης της υπόθεσης από το συμβούλιο προκειμένου να επιτρέψει τη μεταβίβαση 
§7
Τελικά για τα νεώτερα μνημεία ισχύει ότι και για τα διατηρητέα ή η εφαρμογή του άρθρου επιτρέπεται μόνο σε περιπτώσεις μη αναστρέψιμων αυθαιρέτων κατασκευών ,η καθαίρεση των οποίων δεν είναι τεχνικά εφικτή ή δύναται να προκαλέσει βλάβη ή θέτει σε κίνδυνο κτήριο χαρακτηρισμένο ως νεώτερο μνημείο? Το 2ο εδάφιο της παραγράφου συμπεριλαμβάνει και την περίπτωση του 1ου εδαφίου


Στο Ν.3028/02 δεν προβλέπονται νομιμοποιήσεις κτισμάτων. Αυτό πιθανότατα να έχει σαν συνέπεια την απόρριψη όλων των αιτήσεων υπαγωγής από τα Τοπικά Συμβούλια Μνημείων. Πρέπει να συμπληρωθεί η δυνατότητα νομιμοποίησης στις διατάξεις του Ν.3028/02.
Άρθρο 121
Σύμφωνα με το άρθρο 47Α του Ν.4280/14 επιτρέπεται η εγκατάσταση κτηνοτροφικών εγκαταστάσεων όλων των κατηγοριών της §1 του άρθρου 2 του Ν.4056/12 σε δασικές και δημόσιες χορτολιβαδικές και βραχώδεις εκτάσεις. Ωστόσο, η πλειοψηφία των υφιστάμενων σταυλικών εγκαταστάσεων κατηγορίας 3 του Ν.4056/12 που βρίσκονται σε δάση, δασικές ή δημόσιες εκτάσεις, δεν πληρούν τις προϋποθέσεις των ειδικών και γενικών διατάξεων της πολεοδομικής νομοθεσίας ώστε να νομιμοποιηθούν με την έκδοση άδειας δόμησης, λόγω έλλειψης αρτιότητας και μη τήρησης των λοιπών όρων δόμησης, όπως κάλυψη, δόμηση, υποχρεωτικές αποστάσεις από τα όρια της αναγκαίας για την υλοποίηση της επέμβασης έκτασης. 

Επίσης, τα δασαρχεία πριν τη χορήγηση έγκρισης επέμβασης ζητούν γνωμοδότηση από τις επιτροπές σταυλισμού οι οποίες για να γνωμοδοτήσουν θετικά ζητούν νομιμότητα υφιστάμενων κτισμάτων. Η διαδικασία «κολλάει» καθώς η δημόσια έκταση δεν τελεί υπό νόμιμη παραχώρηση παρά μόνο κατόπιν της έκδοσης έγκρισης επέμβασης. Επομένως δεν είναι εφικτή η υπαγωγή των αυθαίρετων κατασκευών στις διατάξεις του νομοσχεδίου.

Πρόκειται για φαύλο κύκλο. Για να σπάσει ο φαύλος κύκλος θα πρέπει να προβλεφθεί είτε 1) η χορήγηση προσωρινής έγκρισης επέμβασης προκειμένου να μπορέσουν να υπαχθούν στις διατάξεις του παρόντος νόμου οι αυθαίρετες κατασκευές σταυλικών εγκαταστάσεων ώστε στη συνέχεια οι επιτροπές σταυλισμού να γνωμοδοτήσουν θετικά για την οριστική έγκριση επέμβασης, είτε 2) η εξαίρεση των σταυλικών εγκαταστάσεων από τους περιορισμούς του εδαφίου στ) του άρθρου 89.
Σχόλιο: Για την υπαγωγή αυθαίρετων κατασκευών σταυλικών εγκαταστάσεων που έχουν πραγματοποιηθεί εντός δασικών εκτάσεων δεν αρκεί η πρόβλεψη για δυνατότητα υπαγωγής σε δημόσιες υπό νόμιμη παραχώρηση εκτάσεις. Για τη νόμιμη παραχώρηση δημόσιας έκτασης απαιτείται προηγουμένως η έγκρισης επέμβασης. Όμως, στις περιπτώσεις σταυλικών εγκαταστάσεων που δεν είναι πρόχειρες δεν μπορεί να ολοκληρωθεί η διαδικασία της έγκρισης επέμβασης, γιατί μετά την υποβολή της αίτησης στο Δασαρχείο, ζητείται γνωμοδότηση από την Επιτροπή Σταυλισμού. Η Επιτροπή για να γνωμοδοτήσει θετικά θέλει νομιμότητα των κατασκευών. Λόγω του περιορισμού του εδαφίου στ) του άρθρου 89 δεν μπορεί να υποβληθεί δήλωση υπαγωγής και επομένως δεν υπάρχει νομιμότητα των κατασκευών. Ως εκ τούτου η Επιτροπή Σταυλισμού δεν μπορεί να γνωμοδοτήσει θετικά και η διαδικασία σταματάει με κυρώσεις, όπως το σφράγισμα των εγκαταστάσεων.

Σχόλιο: Στο κείμενο του νσ υπάρχει ιδιαίτερη ελαστικότητα για τις τουριστικές εγκαταστάσεις, Επίσης παρέκκλιση από τους περιορισμούς των εδαφίων ζ) και η) του άρθρου 89 δίνεται για την υπαγωγή στις διατάξεις του παρόντος μονάδων υδατοκαλλιέργειας. Ακόμη παρέκκλιση από τους περιορισμός του εδαφίου ιγ) του άρθρου 89 δίνεται για 2 έτη από την ημερομηνία υπαγωγής για τις αυθαίρετες κατασκευές στις παραμεθόριες περιοχές των περιφερειακών ενοτήτων Ξάνθης, Ροδόπης και Έβρου. Συνεπώς, αντίστοιχες παρεκκλίσεις μπορούν να χορηγηθούν και για τις σταυλικές εγκαταστάσεις καθώς ο πρωτογενής τομέας και ιδιαίτερα η κτηνοτροφία θεωρείται ατμομηχανή της ελληνικής οικονομίας παρ’ όλο που αυτή τη στιγμή δεν είναι σε θέση να ικανοποιήσει τις ανάγκες των κατοίκων της χώρας. Επομένως βάζοντας και άλλους φραγμούς και εμπόδια στην κτηνοτροφία μόνο προβλήματα θα δημιουργήσουμε. Άλλωστε η δυνατότητα ανέγερσης σταυλικών εγκαταστάσεων εντός δασικών εκτάσεων προβλέπεται στο άρθρο 47Α του Ν.4280/14
Ακολουθεί το έγγραφο που έστειλε ο Σύλλογος Μηχανικών Μελετητών Ιδιωτικών Έργων Ν. Ξάνθης ο οποίος εντόπισε το πρόβλημα που υφίσταται με το Ν.4178/13 και το οποίο φαίνεται προς το παρόν ότι δε θα λυθεί ούτε με τον καινούριο νόμο καθώς και η απάντηση της Διεύθυνσης Προστασίας Δασών & Αγροπεριβάλλοντος του Υπ. Εν.
Έγγραφο ΣΜΜΙΔΕ

	Θέμα:
	«Διατήρηση με το Ν.4178/13 υφιστάμενων σταυλικών εγκαταστάσεων σε δάση, δασικές ή δημόσιες εκτάσεις κατόπιν έγκρισης επέμβασης κατ’ εφαρμογή του Ν.4280/14»


Τα θέματα της εγκατάστασης, αδειοδότησης και λειτουργίας των κτηνοτροφικών εγκαταστάσεων εντός δασών, δασικών ή δημόσιων εκτάσεων υπόκεινται στις διατάξεις του Ν.4280/14, ΦΕΚ-159/Α/8-8-14 και συγκεκριμένα στα άρθρα 36 και 52 (σχετική Εγκύκλιος 2025/113925/12-09-2014 ΑΔΑ: 697ΠΒ-Ι2Σ του Υπουργείου Αγροτικής Ανάπτυξης και Τροφίμων όπου δόθηκαν διευκρινίσεις για την εφαρμογή του Ν.4056/12, ΦΕΚ-52/Α/12-3-12 όπως τροποποιήθηκε με το Ν-4235/14, ΦΕΚ-32/Α/11-2-14). Σύμφωνα με το άρθρο 47Α του Ν.4280/14 επιτρέπεται η εγκατάσταση σε δασικές και δημόσιες χορτολιβαδικές και βραχώδεις εκτάσεις κτηνοτροφικών εγκαταστάσεων όλων των κατηγοριών της §1 του άρθρου 2 του Ν.4056/12, ήτοι πρόχειρων καταλυμάτων, κτηνοτροφικών εγκαταστάσεων που κατασκευάζονται με σκελετό θερμοκηπίου σύμφωνα με εγκεκριμένους τύπους κτηνοτροφικών στεγάστρων, κτηνοτροφικών εγκαταστάσεων που κατασκευάζονται βάσει εγκεκριμένων προτύπων κατασκευής μέχρι 300 τμ και εγκαταστάσεων για τις οποίες απαιτείται η έκδοση άδειας οικοδομής. Η επέμβαση εγκρίνεται κατόπιν της θετικής γνωμοδότησης της επιτροπής σταυλισμού και της αδειοδοτούσας αρχής του Ν.4056/12 και καθορίζεται το αντάλλαγμα χρήσης για δεκαπέντε χρόνια με δυνατότητα παράτασης μετά από αίτηση του ενδιαφερόμενου, εφόσον εξακολουθούν να πληρούνται οι προϋποθέσεις όπως τέθηκαν με την αρχική αδειοδότηση. 

Η διατήρηση των υφιστάμενων σταυλικών εγκαταστάσεων γίνεται σύμφωνα με τις διατάξεις της §13 του άρθρου 23 του Ν.4178/13, ΦΕΚ-174/Α/8-8-13, και των §3α και §3β του άρθρου 63 του Ν.4235/14. Επιπλέον στο υπ’ αριθμό πρωτοκόλλου 262/21-1-14 (ΑΔΑ: ΒΙΨΨ0-ΤΙΗ) έγγραφο του Γενικού Γραμματέα Χωροταξίας & Αστικού Περιβάλλοντος ορίζονται τα υποβαλλόμενα για την υπαγωγή δικαιολογητικά. Ειδικότερα παρέχεται η δυνατότητα εξαίρεσης από την κατεδάφιση αυθαίρετων κτισμάτων κτιριακών εγκαταστάσεων με την καταβολή παραβόλου υπέρ του Ελληνικού Δημοσίου ύψους 300 ευρώ χωρίς την επιβολή προστίμου. Η εν λόγω ρύθμιση αφορά όλες τις αυθαίρετες κατασκευές των κτηνοτροφικών σταυλικών εγκαταστάσεων ανεξαρτήτως μεγέθους με συνοδά κτίρια προσωρινής διαμονής επιφάνειας μέχρι 35 τμ που εγκαταστάθηκαν και σε δημόσιες υπό νόμιμη παραχώρηση εκτάσεις οι οποίες είναι καταχωρημένες στο Ολοκληρωμένο Σύστημα Διαχείρισης και Ελέγχου Αγροτικών Εκμεταλλεύσεων. 

Η πλειοψηφία των υφιστάμενων σταυλικών εγκαταστάσεων κατηγορίας 3 του Ν.4056/12 που βρίσκονται σε δάση, δασικές ή δημόσιες εκτάσεις, δεν πληρούν τις προϋποθέσεις των ειδικών και γενικών διατάξεων της πολεοδομικής νομοθεσίας ώστε να νομιμοποιηθούν με την έκδοση άδειας δόμησης, λόγω έλλειψης αρτιότητας και μη τήρησης των λοιπών όρων δόμησης, όπως κάλυψη, δόμηση, υποχρεωτικές αποστάσεις από τα όρια της αναγκαίας για την υλοποίηση της επέμβασης έκτασης. Προκειμένου, λοιπόν, να μπορέσουν να λάβουν άδεια εγκατάστασης οι παραπάνω εγκαταστάσεις παρακαλούμε να τροποποιηθεί η §13 του άρθρου 23 του Ν.4178/13 ώστε να είναι δυνατή η διατήρησή τους κατόπιν έγκρισης επέμβασης κατ’ εφαρμογή του Ν.4280/14 και κατά παρέκκλιση των περιορισμών της περίπτωσης στ’ της §2 του άρθρου 2 του Ν.4178/13, με την οποία απαγορεύεται η υπαγωγή στις διατάξεις του Ν.4178/13 αυθαίρετων κατασκευών που έχουν υλοποιηθεί σε δάσος και σε δασική ή αναδασωτέα έκταση. 

Πιο συγκεκριμένα, προτείνουμε την αντικατάσταση της §13 του άρθρου 23 ως εξής:

«Αυθαίρετες κατασκευές σταυλικών εγκαταστάσεων και συνοδών κτιρίων προσωρινής διαμονής σε δημόσιες υπό νόμιμη παραχώρηση, ή ιδιωτικές εκτάσεις εκμεταλλευόμενες νομίμως από κτηνοτρόφους, οι οποίες είναι καταχωρημένες στο Ολοκληρωμένο Σύστημα Διαχείρισης και Ελέγχου Αγροτικών Εκμεταλλεύσεων (ΟΣΔΕ), ή δάση και δασικές ή αναδασωτέες εκτάσεις για τις οποίες έχει εκδοθεί έγκριση επέμβασης , μπορούν να υπαχθούν στις διατάξεις του παρόντος νόμου χωρίς την καταβολή προστίμου, αφού υποβάλλουν:

α) Αίτηση.

β) Αντίγραφο της Ενιαίας Αίτησης Ενίσχυσης, με τα αντίστοιχα αποσπάσματα χάρτη, όπου θα αποτυπώνονται από τον μηχανικό τα σημεία των σταυλικών εγκαταστάσεων.

γ) Τεχνική έκθεση μηχανικού, όπου δηλώνεται ότι οι επιφάνειες του κτίσματος ή των κτισμάτων προσωρινής διαμονής δεν υπερβαίνουν συνολικά τα 35,00 τ.μ., καθώς και ο τρόπος κατασκευής αυτών και των σταυλικών εγκαταστάσεων.

δ) Παράβολο υπέρ του Ελληνικού Δημοσίου ύψους τριακοσίων (300) ευρώ.

Για τις σταυλικές εγκαταστάσεις που έχουν ανεγερθεί σε δάσος και δασική ή αναδασωτέα έκταση η αναστολή των διατάξεων του παρόντος ισχύει μόνο για το χρονικό διάστημα ισχύος της έγκρισης επέμβασης.»

	Με Εκτίμηση  

	Για το Δ.Σ.

	Ο Πρόεδρος

	Ψωμιάδης Κωνσταντίνος


Απάντηση Διεύθυνσης Προστασίας Δασών & Αγροπεριβάλλοντος του Υπ. Εν.

Άρθρο 122
§1
Δημιουργείται κατάφορη αδικία σε σχέση με όσους έχουν αυθαιρετήσει μετά τις 28.7.2011. Οι δεύτεροι μετά την κατεδάφιση εντός 30 ημερών δεν οφείλουν τίποτα! Οι πρώτοι για να διαγράψουν πρόστιμα πρέπει να πληρώσουν 500€ μη συμπεριλαμβανομένων των εξόδων μηχανικού!

Άρθρο 123
§1
Δημιουργείται κατάφορη αδικία σε σχέση με όσους έχουν αυθαιρετήσει μετά τις 28.7.2011. Οι δεύτεροι μετά την κατεδάφιση εντός 30 ημερών δεν οφείλουν τίποτα! Οι πρώτοι για να διαγράψουν πρόστιμα πρέπει να πληρώσουν 500€ μη συμπεριλαμβανομένων των εξόδων μηχανικού!
Στις ειδικές περιπτώσεις δεν έχει προβλεφθεί η δυνατότητα υπαγωγής αυθαίρετων προσωρινών κατασκευών, όπως ορίζονται στην §74 του άρθρου 2 και στο άρθρο 21 του Ν. 4067/2012, σε χώρους που έχουν παραχωρηθεί νομίμως, για συγκεκριμένη εμπορική εκμετάλλευση ή χρήση τραπεζοκαθισμάτων από φορείς του Δημοσίου και ΟΤΑ, κατά παρέκκλιση των διατάξεων της περίπτωσης α) της παραγράφου 2 του άρθρου 89 του παρόντος. 
Σχόλιο: Η δυνατότητα υπαγωγής τέτοιων κατασκευών προβλέπεται με την §16 του άρθρου 23 του Ν.4178/13 Πρόκειται για παράλειψη ή είναι επιθυμία του νομοθέτη η αδυναμία υπαγωγής τέτοιων κατασκευών?

Άρθρο 125
Οι διατάξεις του άρθρου 125 είναι πλέον νόμος του κράτους καθώς έχουν συμπεριληφθεί στο άρθρο 15 του Ν.4447/16
Επίσης, να διευκρινιστεί εάν το άρθρο 34 του Ν.4067/12 αφορά και τις περιπτώσεις αναθεωρήσεων οικοδομικών αδειών οι οποίες περιλαμβάνουν αύξηση του σ.δ. Οι ΥΔΟΜ ισχυρίζονται ότι εξακολουθεί να ισχύει η §2 του άρθρου 26 του Ν.2831/00. Ωστόσο, σύμφωνα με την εγκύκλιο 55/00 στο σημείο που ερμηνεύεται το άρθρο 26 μεταξύ άλλων αναγράφονται τα εξής: «Με το άρθρο αυτό τίθενται μεταβατικές διατάξεις, που επιτρέπουν την εφαρμογή των προϊσχυουσών διατάξεων και αφορούν τόσο τον παρόντα Ν. 2831/00, όσο και κάθε διάταγμα ή απόφαση που καθορίζει ή τροποποιεί όρους δόμησης. Δηλαδή τίθενται κωδικοποιημένες και αναθεωρημένες οι διατάξεις του καταργηθέντος άρθρου 12 του Ν. 651/77, σύμφωνα με τις οποίες σε κάθε διοικητική πράξη καθορισμού ή μεταβολής των όρων δόμησης, όπως οι γενικές ή ειδικές πολεοδομικές διατάξεις, θα ισχύουν οι διατάξεις του άρθρου αυτού, εκτός εάν αναφέρεται ρητά κάποια εξαίρεση.» Επίσης στην §2 της εγκυκλίου 4/04 αναφέρεται ότι «οι διατάξεις του Αρθ-26 του Ν-2831/00, όπως τροποποιούνται και συμπληρώνονται με το Αρθ-12 του νόμου αυτού, κατισχύουν ως ειδικότερες κάθε προγενέστερης αντίθετης ρύθμισης, που έχει θεσπιστεί πριν την 31-12-03.»
